Mengenali Sistem Pendidikan di Jerman

Setiap negara mempunyai sistem pendidikan yang unik dan tersendiri, dibentuk mengikut keperluan dan matlamat pendidikan yang ingin dicapai oleh sesebuah negara tersebut. Sebelum ini kami di iluminasi.com pernah berkongsi beberapa artikel mengenai sistem pendidikan luar negara antaranya kelemahan sistem pendidikan di Denmark dan juga perspektif lain sistem pendidikan di Finland.

Kali ini kami ingin berkongsi pula mengenai sistem pendidikan di Jerman dan kami pasti ramai yang tidak tahu mengenai sistem pendidikan disini daripada peringkat tadika hinggalah ke universiti. Pihak kami telah diberikan kebenaran oleh En. M. Hafiz Osmann untuk mengulangsiar tulisannya ini. Untuk info, beliau adalah seorang tenaga pengajar bebas Bahasa Jerman, pernah mengajar di China dan beberapa institusi terkemuka negara antaranya UiTM, GMI dan UKM. Selain itu, beliau juga satu-satunya anak Melayu yang diterima mengajar bahasa Jerman di Goethe-Institut Kuala Lumpur

Sistem pendidikan di Jerman bermula di peringkat kanak-kanak. Anak-anak kecil berusia sekitar 6 tahun akan memasuki Kindergarten iaitu tadika. Perkataan Kindergarten adalah istilah bahasa Jerman yang mempunyai makna literal iaitu taman permainan kanak-kanak.

Sesudah mencapai usia sekitar 7 tahun kanak-kanak di Jerman memasuki alam persekolahan iaitu dikenali sebagai Grundschule. Di Jerman sistem pendidikan berada di bawah bidang kuasa negeri persekutuan yang terdiri daripada 16 Bundesländer. Ertinya terdapat 16 kurikulum persekolahan yang menjadi garis panduan bagi sistem persekolahan di Jerman. Sebagai contoh kurikulum persekolahan di negeri Bayern, Baden-Wűrttemberg, Berlin dan Hamburg yang tersendiri.

Subjek atau Fach yang diajarkan di Grundschule adalah subjek asas seperti bahasa Jerman, Matematik, Seni, Sukan dan Jasmani, Muzik dan Agama & Moral. Anak-anak kecil ini didedahkan dengan pengetahuan asas serta mereka dibawa melawat ke tempat-tempat awam seperti pasar, zoo, muzium, galeri dan sebagainya sebagai lawatan sekolah dikenali sebagai Ausflug.

Di bawah sistem pendidikan Jerman kanak-kanak tidak dibebankan dengan bebanan kerja rumah yang bertimbun-timbun serta peperiksaan yang sentiasa mewujudkan kasta di sekolah akan siapa yang pandai dan siapa yang kurang pandai. Percaya atau tidak di Jerman tidak ada peperiksaan seperti UPSR sewaktu sekolah rendah. Yang ada cuma Abschlussprűfung iaitu satu pengesahan peperiksaan bagi menentukan halatuju di peringkat sekolah menengah. Grundschule berlangsung selama kira-kira 5-6 tahun bergantung pada negeri.

Sesudah itu kanak-kanak akan memasuki peringkat sekolah menengah yang mempunyai 4 jenis sistem berbeza iaitu Gymnasium, Gesamtschule, Realschule dan Hauptschule. Keempat-empat sistem persekolahan menengah ini berbeza mengikut kecenderungan pelajar.

Gymnasium khas bagi anak-anak yang mempunyai kecenderungan sains dan mereka yang bercita-cita untuk menyambung pengajian di Universität dengan mengambil peperiksaan akhir dikenali sebagai Abitur yang dianggap hampir setara dengan STPM atau A-Level di Malaysia. Pelajar akan belajar subjek seperti bahasa Jerman, bahasa Inggeris, bahasa Latin, bahasa Perancis, Sains, Matematik, Geografi, Asas Agama dan Moral, Sejarah dan Muzik.

Bagi mereka yang kurang cemerlang mereka boleh menyambung pengajian di sekolah Realschule atau Hauptschule. Di Realschule dan Hauptschule mereka akan diajar asas kemahiran sewaktu di usia muda lagi. Uniknya mereka belajar di sekolah akan subjek atau Fach yang bersesuaian dengan minat mereka.

Katakan Thomas kurang cemerlang dalam akademik dan berminat dengan baik pulih kenderaan maka Thomas akan diajar akan asas baik pulih kenderaan iaitu Fahrzeugreparatur dengan kerjasama di antara pihak sekolah dengan bengkel atau Werkstatt. Begitu juga bagi Laura yang meminati bidang pembuatan roti maka dia akan belajar sejak usia belasan tahun kaedah penghasilan roti yang diasuh oleh Bäckermeister iaitu sifu dalam bidang pastri.

Sistem pendidikan Jerman menekankan kepada keseimbangan teori dan praktikal selain fokus kepada sesuatu bidang secara terperinci iaitu bermula daripada A sampai Z. Jika belajar tentang buat roti maka Laura akan belajar tentang bahan membuat roti. Apa itu jenis tepung? Apa kandungan zatnya? Bagaimana kaedah menguli dengan betul? Bagaimana cara membakar roti dengan betul?

Mengapa Jerman tekankan sebegini rupa? Kerana Jerman mahu memastikan setiap rakyatnya mampu menyumbang kepada kemajuan negara berasaskan potensi dan keupayaan seseorang. Ertinya potensi dan keupayaan individu diasuh sejak daripada muda agar dapat menjana keperluan negara dalam memenuhi sektor industri Jerman.

Oleh itu bagi mereka yang kurang kecenderungan akademik mereka tidak akan dipaksa belajar Matematik Tambahan seperti di Malaysia. Bila pelajar tidak berminat maka mereka akan memberontak dan akibatnya dihukum sebagai malas dan dirotan di khalayak ramai oleh Cikgu Kamaruzaman.

Bagi pelajar lulusan Realschule dan Hauptschule mereka akan keluar menjadi tenaga kerja mahir yang terlatih dan mendapat sijil persekolahan Mittlere Reife yang setaraf dengan SPM jika di Malaysia. Mereka ini sudah punya asas pemahaman bidang masing-masing sejak di sekolah menengaj sebelum mengikuti program apprentice iaitu Ausbildung selama 3 tahun atau mana-mana Fortbildung dengan kerjasama industri seperti Mercedes-Benz, BMW, Siemens, Bosch dan lain lain.

Ertinya tiada pembaziran tenaga manusia. Yang cerdik pandai masuk Gymnasium kemudian bila keluar boleh masuk Universität jadi ahli akademik dan pakar dalam pelbagai bidang. Yang kurang cemerlang boleh jadi tenaga pekerja mahir hasil didikan Realschule dan Hauptschule. Bagi yang mahukan kombinasi boleh masuk Gesamtschule dan seterusnya belajar di Fachhocschule untuk jadi jurutera dalam pelbagai bidang.

Jika di Malaysia remaja ini akan ketinggalan dan tidak tahu hala tuju. Masuk universiti pun ikut-ikut kawan. Kawan ambil IT, dia pun ambil IT. Sudahnya dapat kursus pengurusan hutan. Sudah la tak minat tapi terpaksa ambil sebab malu bila jiran sebelah Makcik Senah asyik bertanya, kamu tak belajar ke? Apa benda pun tak tahu. Niat nak masuk universiti tapi takut silap hari bulan termasuk pusat serenti.

Yang lagi parah dah berusia baru nak masuk kursus teknikal. Nak guna kikir dan spanar pun tak tahu. Buat pula pinjaman PTPTN. Berhutang lagi. Di Jerman sistem pendidikan percuma. Kerajaan Jerman menekankan kepentingan pendidikan sebagai asas keperluan manusia.Kerana itu di Jerman sukar ditemukakan universiti swasta sebab Jerman menganggap pendidikan ialah tanggungjawab kerajaan.


17 fakta menarik tentang "yang pertama dalam sejarah"

Dalam sejarah dunia, semuanya pernah terjadi buat kali pertama. Swafoto yang pertama, lesen menunggang motosikal kali pertama bagi wanita dan beberapa lagi 'kali pertama' yang terkenal. Satu hari nanti generasi kita akan melihat gambar dalam resolusi yang tertinggi atau pencetak 3D yang pertama dan tertanya-tanya bagaimana ianya dicipta satu ketika dahulu!

Berikut adalah senarai 17 'kali pertama' yang terkenal dalam sejarah.

The Tesla Roadster, juga dinamakan sebagai The Dark Star, adalah kenderaan bateri elektrik pertama yang dihasilkan oleh syarikat Tesla Motor. Pembuatannya dihentikan pada 2012, tetapi mereka berjanji untuk mengeluarkan semula model ini pada 2020.

Ini adalah lukisan pertama menggunakan minyak yang dihasilkan oleh Vincent van Gogh. Café Terrace at Night, juga dikenali sebagai The Cafe Terrace on the Place du Forum memang wujud dan lokasinya adalah di Arles, Perancis.

AbioCor adalah jantung buatan pertama yang lengkap dihasilkan oleh syarikat AbioMed. Ia berfungsi dengan tenaga yang boleh di caj semula, dan telah di cuba ke atas 15 orang pesakit, tetapi syarikat tersebut telah menghentikan pengeluarannya.

Berat peranti ini adalah lebih dari 1kg, boleh digunakan hanya untuk setengah jam, dan memerlukan masa 10 jam untuk caj semula. Pada hari Martin Cooper menciptanya, beliau menghubungi pesaingnya dan memberitahu mereka beliau sedang bercakap menggunakan telefon bimbitnya.

Robert Cornelius menambah baik teknologi ciptaan Louis Daguerre dan hasilnya adalah gambar di atas. Ia bukan sahaja swafoto yang pertama tetapi juga potret manusia yang pertama dalam sejarah!

Gambar berwarna pertama dihasilkan oleh James Clerk Maxwell ketika eksperimennya tentang teknologi tri-color. Gambar di atas adalah gambar sehelai riben.

Fenomena semulajadi ini telah direkodkan buat kali pertama oleh William Nicholson Jennings . Tujuannya adalah untuk mengetahui adakah kilat benar-benar menghasilkan bentuk zig-zag.

Kereta  pertama yang direka oleh Henry Ford di dalam garajnya dipanggil Ford Quadricycle. Ia digerakkan dengan penggunaan petrol dan juga 4 biji tayar basikal. Selepas kejayaan ini, Henry Ford memutuskan untuk membuka syarikat Ford Motor pada 1903.

Annie Edson Taylor sentiasa melakukan cabaran dalam usahanya mendapatkan wang. Matlamatnya adalah untuk mengharungi air terjun Niagara dalam sebuah tong kayu, dan beliau berjaya. Beliau berusia 63 tahun dan orang pertama yang melakukannya!

Pokok Krismas dihiasi buat kali pertama di Rockefeller Center, Manhattan pada 1931. Ia dihiasi dengan tin, mainan dan buah kranberi. Sejak 1933, ia telah menjadi satu tradisi dan akan mula dihiasi pada awal bulan Disember.

Ini ialah wanita pertama di Washington yang diberi lesen untuk menunggang motorsikal. Beliau diberitahu bahawa beliau adalah terlalu muda dan kemudian beliau sendiri mengatakan beliau adalah agak muda. Tetapi Sally lulus ujian beberapa kali, berjuang untuk haknya, dan akhirnya berjaya mendapatkan lesen.

Ini adalah papan tanda pertama yang menggunakan lampu neon, terletak di City of Lights, Las Vegas. Ia dipasang di atas kasino El Rancho.

Pakaian renang jenis baru ini dinamakan sempena Bikini Atoll, lokasi dimana Amerika Syarikat melakukan ujian nuklear 4 hari sebelum itu. Pencipta kepada bikini moden dikatakan adalah seorang pereka fesyen dari Paris bernama Louis Reard. Kali pertama ia ditonjolkan di tempat awam adalah pada 5 julai, 1946, oleh Micheline Bernardini, seorang penari dari Casino de Paris.

Lokasinya adalah di San Bernardino, California. Pada asalnya, Richard dan Maurice McDonald menjual makanan barbeku, tetapi kemudiannya mereka membuka semula restoran dengan menjual kerepek kentang, kentang goreng, jus oren, hamburger dan Coca-Cola. Pada hari ini ia buka sahaja sebuah restoran, tetapi terdapat juga musium dan kedai cenderamata di lokasi ini.

Robot dengan ketinggian 2.5 meter yang dicipta dengan panel kawalan ini dinamakan sebagai Cygan. Ia boleh bergerak ke hadapan atau belakang, membelok ke kiri atau kanan, mengangkat tangan, dan melakukan beberapa kerja yang mudah seperti mengangkat barang dan meletakkannya semula.

Sputnik 1 adalah satelit pertama yang dilancarkan ke orbit bumi pada 4 Oktober 1957. Ia dibina dengan logam berdiameter 58cm(23inci), dengan empat antena radio di bahagian luar untuk mendapatkan frekuensi radio.

Ini adalah komputer pertama yang dibangunkan oleh Steve Wozniak dan diperkenalkan lepada umum oleh Steve Jobs. Ia telah dibeli oleh Paul Terrell. Keesokan harinya, Steve Jobs muncul dengan berkaki ayam di kedai komputer milik Terrell — The Byte Shop — dan membuat perjanjian pertama dalam sejarah Apple.


5 Jenis Gitar Yang Paling Popular Di Seluruh Dunia

Bagi mereka yang pernah menyaksikan sendiri kehebatan seorang pemain gitar yang handal bermain muzik, pasti kita akan terpesona mendengar melodi yang dikeluarkan daripada adunan jari jemarinya serta instrumen yang dimainkan. Bagi mereka yang tak kenal tentang gitar, sudah pastilah anda tertanya-tanya kenapa gitar ada bermacam bentuk rupanya.

Setiap gitar mempunyai bentuk yang berbeza untuk mengikut kesesuaian muzik yang dimainkan. Andainya seseorang mahu bermain muzik jazz, dia perlu mendapatkan instrumen yang sesuai. Jika dia pemain muzik irama pop yeh yeh, mungkin tidak sesuai untuk dia memainkan instrumen yang mirip heavy metal. Selain memainkan fungsi menghasilkan bunyi, gitar juga sebenarnya mempunyai identiti mengikut bentuk badan gitar tersebut serta kayu badannya, yang telah sekian lama diwarisi tradisi pembuatannya.

Jom kita belajar serba sedikit asas tentang bentuk badan gitar yang ada dan popular di seluruh dunia.

Salah satu ciptaan paling popular oleh Leo Fender yang mempopularkan gitar elektrik, stratocaster atau 'strat' adalah gitar paling popular di dunia. Ini kerana bentuknya yang boleh dikatakan cukup bergaya. Merupakan model gitar pertama di dunia yang mampu dipasangkan tiga penerima atau 'pickup', strat diperkenalkan pada tahun 1954 dan masih lagi popular sehingga ke hari ini.

'Strat' amat sinonim dengan gitar berikutan bunyinya sesuai untuk pelbagai jenis muzik, tak kiralah daripada lagu bersifat ringan hinggalah kepada lagu yang membuatkan kita rasa hendak memecahkan kepala. Antara pemain gitar terbaik dunia yang menggunakan strat adalah Eric Clapton, Jimi Hendrix, John Mayer serta gitaris Red Hot Chilli Peppers, John Frusciante.

'Telecaster' bermula sebagai gitar yang popular bagi penggemar muzik country Amerika dan sebenarnya diperkenalkan lebih awal berbanding adiknya, Stratocaster pada tahun 1951. Dibina menggunakan idea-idea yang diperolehi daripada gitar-gitar lama, sebuah Telecaster yang asli adalah sebuah gitar yang sangat senang untuk dijaga dan dibaikpulih.

Telecaster diketawakan apabila diperkenalkan dalam pameran dan disamakan dengan pendayung sampan ekoran rupanya yang agak simplistik. Namun apabila dipegang dan dipetik, Telecaster yang asli mempunyai identiti bunyi yang agak berbeza berbanding model-model lain. Bunyinya lebih cerah dan dengungannya pula unik, membuatkan Telecaster amat sesuai untuk muzik country dan blues, selain daripada kumpulan indie rock yang menjadikan penggunaan Telecaster sebagai identiti mereka. Antara artis yang sinonim dengan gitar Telecaster adalah Graham Coxon dari kumpulan Blur, Bob Dylan dan penyanyi country terkenal Amerika, Keith Urban. (rujukan)

Dibina berasaskan kepada rekaan asal Stratocaster, Superstrat adalah gitar yang popular namun label 'super strat' bukanlah diberikan secara rasmi. Apa saja jenis gitar yang mirip dengan Stratocaster tetapi mempunyai olahan semula rekaan asalnya tergolong dalam kumpulan 'superstrat.'

Superstrat menjadi popular ekoran tindakan Eddie Van Halen mengubah suai gitarnya sendiri, menggabungkan badan asal Stratocaster dan beberapa peranti lain mengikut cita rasa beliau. Gitar itu diubah suai oleh beliau bagi membolehkan permainan jari yang lebih pantas dilakukan -  lalu lahirlah sebuah gitar terkenal bernama Frankenstrat.

Melihat sambutan baik orang ramai, syarikat-syarikat gitar seperti Ibanez dan Jackson mula mengeluarkan model-model superstrat sendiri yang mempunyai identiti leher yang lebih nipis, lebih ringan serta rupa yang lebih garang. Model superstrat cukup sinonim dengan gitaris handalan Steve Vai, selepas kerjasama beliau dengan Ibanez menjadikan gitar superstrat melalui siri Ibanez Jem cukup popular di dunia. (rujukan)

Pemuzik berstatus legenda, mendiang Les Paul adalah seorang gitaris hebat dalam muzik jazz, country dan juga irama blues. Memperkenalkan banyak teknik dalam permainan gitar dan rakaman muzik, salah satu legasi Les Paul yang masih kekal sehingga ke hari ini adalah gitar berbentuk Les Paul, yang dikeluarkan oleh syarikat Gibson.

Dibangunkan dengan kerjasama syarikat Gibson dengan Les Paul, yang ketika itu sudah terkenal gemar melakukan inovasi pada gitar serta seorang pereka gitar yang handal - Gibson Les Paul mengalami jualan tidak memberangsangkan sehinggakan memerlukan satu model lain dibentuk bagi menyelesaikan permintaan orang ramai iaitu Gibson SG. Ekoran Keith RIchards daripada kumpulan Rolling Stones mula menggunakan gitar tersebut dalam konsert serta populariti Rolling Stones - gitar Les Paul kembali menjadi pilihan ramai dan bentuk ikonik itu terus dikekalkan sehingga ke hari ini. Antara pemain gitar terkenal yang setia dengan Les Paul adalah Slash, Jimmy Page dan Zakk Wylde.

Bentuk 'SG' atau 'Solid Guitar' diperkenalkan sebagai penambahbaikan kepada model Les Paul tanpa kerjasama antara Gibson dan Les Paul. Ini membuatkan nama Les Paul tidak dapat digunakan pada model ini. Les Paul sendiri kurang gembira melihat rekaan SG yang tidak kena dengan seleranya.

Mula dijual pada tahun 1963, model SG mempunyai badan yang lebih ringan berbanding model Les Paul serta lebih mudah untuk dimainkan, ekoran akses kepada leher gitar yang lebih mudah. SG dikatakan mempunyai perwatakan gitar yang versatil, serta sesuai untuk pelbagai jenis muzik dan lebih mudah dikawal berbanding Les Paul, namun model Les Paul tetap menjadi model paling laris dalam barisan model keluaran syarikat Gibson.

Model SG cukup sinonim dengan artis legenda Frank Zappa, vokalis kumpulan Radiohead, Thom Yorke dan gitaris kepada System of A Down, Daron Malakian.


Ibnu Sina: Cendekiawan Islam Yang Mengubah Dunia Perubatan Moden

Ibnu Sina atau Avicenna di Barat dalah seorang ilmuan ulung Islam yang mengubah bidang perubatan dunia. Nama penuh beliau adalah Abu Ali al-Husayn ibn Abd Allah ibn Sina.

Ibnu Sina dilahirkan sekitar tahun 980 A.D. di sebuah kampung di Afshana yang pada hari ini terletak di negara Uzbekistan. Namun, pada ketika beliau dilahirkan, kawasan berkenaan adalah sebahagian daripada dinasti Farsi.

Bapa beliau adalah seorang ulama yang dihormati. Ibu beliau berasal dari Bukhara, ibu negeri Empayar Samanid yang hari ini terletak di Afghanistan.

Sumber utama berkenaan kehidupan cendekiawan ini diambil daripada autobiografi beliau, yang ditulis oleh anak didik atas arahan beliau,

Ibnu Sina menerima pendidikan awal di kampung halaman beliau. Memiliki minda yang cerdas serta kebolehan dalam pelajaran jelas ditonjolkan beliau ketika masih kecil. Beliau selalu menyertai bapa bersama ulama-ulama lain dalam perbincangan intelektual.

Beliau mempunyai kebolehan menghafal segala perkara dengan mudah, menyebabkan ramai orang kagum dengan beliau. Ketika berusia 10 tahun, telah berjaya menjadi seorang al-Hafiz al-Quran.

Pada awal usia, beliau mendapat pendedahan awal tentang ilmu dunia termasuklah bidang puisi Farsi. Ketika berusia 14 tahun, beliau sudah mempunyai ilmu yang mengatasi guru beliau sendiri.

Beliau banyak meluangkan masa untuk menuntut ilmu tentang falsafah, logik, sains, udang-undang Islam, serta hasil kerja Euclid, seorang ahli matematik berbangsa Greek.

Ibnu Sina adalah seorang yang warak, dan selain menuntut ilmu, beliau turut meluangkan banyak masa memohon kepada Allah bagi menyelesaikan permasalahan yang bermain di minda.

Beliau mempunyai matlamat untuk mengkaji hubungan antara ilmu sains dan agama, serta menghasilkan beberapa penulisan pendek berkenaan teologi Islam, termasuklah sebuah wacana tentang nabi-nabi dan tafsiran saintifik tentang Al-Quran.

Ketika berusia 16 tahun, Ibnu SIna mempelajari bidang perubatan, dan hanya 2 tahun kemudian, beliau berjaya menjadi seorang pengamal perubatan bertauliah yang dihormati.

Latihan perubatan yang dipelajari beliau sangat berguna, berjaya mengubati ramai orang. Antaranya termasuklah Raja Bukhara, iaitu Nooh Ibn Mansoor yang menghidapi suatu penyakit misteri.

Ramai doktor lain cuba mengubati baginda namun gagal. Rawatan oleh beliau berjaya mengubati raja tersebut, dan baginda sangat bersyukur dan ingin memberi ganjaran kekayaan kepada beliau.

Sebagai seorang yang cinta akan ilmu, apa yang diminta beliau hanyalah akses kepada Perpustakaan Besar Samanid. Selain Raja Bukhara, dengan izin Allah, beliau turut berjaya mengubati Raja Hamadan iaitu Shams al-Daulah daripada penyakit kolik (kesakitan pada perut).

Antara kejayaan lain beliau adalah penulisan beberapa buah buku perubatan termasuklah kitab 'Al-Qanoon fi al-Tibb' atau dalam bahasa Inggeris 'The Canon of Medicine'.

Buku ini terdiri daripada 14 jilid, dan telah digunakan sebagai buku teks perubatan di Eropah dan empayar Islam sehingga kurun ke-17. Buku berkenaan membincangkan penyakit berjangkit berkaitan hubungan kelamin, penyakit jangkitan lain, teori dan beberapa penyakit lain.

Antara pencapaian ulung beliau yang lain adalah penulisan kitab 'Al-Sifa' atau dalam bahasa Inggeris 'The Book of healing'. Buku ini membincangkan tentang logik, sains semulajadi, matematik dan metafizik.

Secara keseluruhannya, Ibnu Sina dikatakan telah menulis lebih daripada 400 penulisan meliputi pelbagai rangkaian ilmu, yang mana hanya 250 daripadanya kekal wujud sehingga ke hari ini.

Selain 'The Laws of Medicine' dan ' The Book of Healing', beliau turut menulis 'Book of Salvation', 'Divine Wisdom', 'Book of Sum and Substance', dan 'Book of Virtue and Sin'.

Kebanyakan buku-buku ini ditulis dalam bahasa Arab, walaupun bahasa ibunda beliau adalah bahasa Farsi. Hal ini adalah kerana bahasa Arab pada ketika itu adalah bahasa intelektual, dan kebanyakan sumber rujukan adalah dalam bahasa berkenaan, sebagaimana bahasa Inggeris pada hari ini.

Selain bidang perubatan dan falsafah, beliau turut mempunyai sumbangan dalam lain-lain bidang seperti matematik, fizik, muzik, astronomi dan banyak lagi. Beliau turut mengkaji tentang lain-lain bentuk tenaga dan konsep haba, cahaya, daya, vakuum dan infiniti.

Kesihatan Ibnu Sina mula terjejas kerana pengembaraan yang terlalu ekstensif bersama Muhammad ibn Rustam Dushmanziyar, seorang pemerintah dinasti Kakuyid. Beliau menjadi doktor dan penasihat kepada baginda.

Ibnu Sina menghembuskan nafas terakhir pada usia 57 tahun dan disemadikan di Hamedan, Iran.

Terdapat olahan yang ketara oleh Holywood tentang Ibnu Sina dalam filem 'The Physician'.


5 Saintis Non-Muslim Peluk Islam Selepas Mengetahui Keajaiban Al-Quran

Bagi mereka yang bijak pandai seperti para saintis, mereka hanya mempercayai apa yang boleh dilihat dan dibuktikan. Itu adalah naluri biasa seorang saintis dan cendekiawan. Kerja mereka adalah melakukan eksperimen dan membuat penemuan-penemuan saintifik.

Dan apabila kajian dan eksperimen yang mereka lakukan, diketahui bahawa telah dinyatakan lebih 1,400 tahun dahulu di dalam Al-Quran dan oleh Nabi Muhammad, para saintis ini sangat terkejut dan kagum. Bagaimana sesuatu yang berlaku hari ini mampu diketahui beribu tahun dahulu?

iluminasi.com ingin berkongsi 5 saintis bukan muslim yang memeluk Islam setelah mengetahui kejaiban Al-Quran.

Professor Siaveda adalah seorang profesor geologi marin dari Jepun. Beliau telah ditanyakan beberapa soalan oleh Sheikh Zindani berkenaan kepakarannya, dan memberitahunya mengenai ayat-ayat Quran dan Hadis yang menyebut fenomena yang sama seperti dikemukakannya. Sheikh Zindani juga bertanya mengenai bentuk gunung, dan sama ada ia mempunyai akar dalam bumi.

Apakah pendapat anda mengenai apa yang anda lihat dalam Al-Quran dan Hadis, dengan rahsia alam semesta, yang mana para saintis baru menemui baru-baru ini? :

"Bagi saya, ia tersangat misteri, seolah-olah ia mustahil. Saya berasa jika apa yang anda katakan itu benar, bermakna kitab ini adalah sebuah kitab yang tersangat luar biasa, dan saya setuju,"

Beliau merupakan seorang profesor dan pengerusi Jabatan Biologi Anatomi dan Pembangunan, dan Pengarah Institut Daniel Baugh di Universiti Thomas Jefferson, Pennsylvania, Amerika Syarikat.

Juga telah menerbitkan lebih daripada 200 penulisan. Profesor Johnson mula berminat terhadap tanda-tandan saintifik dalam Al-Quran di Persidangan Perubatan Saudi ke-7 pada tahun 1982 apabila ahli komiti khas ditubuhkan bagi menyiasat petanda saintifik dalam Al-Quran dan Hadis.

Beliau enggan menerima kewujudan ayat-ayat Quran dan Hadis berkenaan dengan proses saintifik. Namun selepas perbincangan dengan Sheikh Zindani, beliau mula menumpukan perhatian padaa kajiannyaa di internet dan juga tumbesaran luaran fetus.

"Quran bukan sahaja menerangkan tumbesaran luaran fetus, malah menekankan peringkat dalaman, peringkat dalaman embrio, ciptaan dan perkembangan, menekankan perkara utama yang berlaku dan ia diiktiraf oleh sains kontemporari. "

"Sebagai seorang saintis, saya hanya boleh berurusan dengan perkara yang saya nampak. Saya dapat memahami embriologi dan perkembangan biologi. Saya juga dapat memahami perkataan yang diterjemahkan daripada Al-Quran. Saya tak melihat bukti untuk membantah konsep Muhammad harus mengembankan maklumat (Al-Quran) daripada beberapa tempat. Jadi saya tak melihat apa-apa yang bertentangan dengan konsep bahawa terdapat campurtangan ilahi dalam penulisan yang dilakukan baginda,"

Beliau adalah seorang profesor dan penegrusi Jabatan Obstektrik dan Ginekologi di Kolej Perubatan Baylor, Texas, Amerika Syarikat. Profesor Joe juga merupakan presiden Persatuan Kesuburan Amerika dan banyak menerima anugerah termasuk Anugerah Pengiktirafan Awam Persatuan Profesor Obstetrik dan Ginekologi tahun 1992.

Seperti profesor-profesor lain, Profesor Joe terkejut apabila mengetahui bahawa Quran dan Hadis mengandungi ayat-ayat berkaitan dengan bidang beliau. Dan apabila bertemu dengan Sheikh Abdul Majeed A. Zindani, beliau berkeras untuk mengesahkan ayat-ayat yang dikemukakan padanya dari Quran dan Hadis.

"Hadis ini tak mungkin diperolehi berdasarkan pengetahun saintifik yang boleh didapati ketika zaman "penulis" tersebut. Ia bukan tidak ada konflik antara genetik dan agama (Islam), malah agama (Islam) mampu membimbing sains dengan menambah wahyu kepada beberapa pendekatan saintifik tradisional. Terdapat ayat-ayat dalam Quran yang yang ditunjukkan berabad-abad lamanya yang kemudiannya menyokong pengetahun dalam Al-Quran yang diturunkan oleh Tuhan,"

Beliau merupakan seorang profesor dan Penyelaras Embriologi Perubatan di Jabatan Biologi Sel, Sekolah Perubatan Universiti Georgetown di Washington, Amerika Syarikat.

Sheikh Abdul Majeed A.Zindani telah bertemu dengan Profesor Gerald dan bertanya beliau sama ada sejarah embriologi terdapat sebutan mengenai perbezaan tahap perkembangan embrio, atau sama ada wujudnya apa-apa teks embriologi pada zaman Nabi Muhammad.

Sheikh Zindani juga bertanyakan pendapat beliau mengenai istilah yang digunakan oleh Al-Quran untuk menerangkan perbezaan fasa perkembangan fetus. Selepas perbincangan panjang, Profesor Gerald membentangkan kajian beliau di Konferens Perubatan Saudi ke-8:

"Dalam beberapa ayat Al-Quran terkandung penerangan yang sangat komprehensif mengenai pembangunan manusia bermula dari penggabungan gamet melalui proses organogenesis. Tidak ada rekod perkembangan seperti klasifikasi, terminologi dan penerangan yang wujud sebelum ini. Sekurang-kurangnya, penerangan ini telah ditulis berabad-abad lamanya,"

Beliau merupakan Pengarah di Balai Cerap Tokyo, Tokyo, Jepun. Sheikh Abdul Majeed telah mengemukakan beberapa ayat Quran menerangkan permulaan alam semesta dan syurga, serta hubungan antara bumi dan syurga. Yushidi menjelaskan kehairanannya dengan mengatakan Quran menerangkan alam semesta seperti apa yang dilihat daripada titik pemerhatian tertinggi, sehinggakan semuanya begitu jelas.

"Apa yang saya boleh kata adalah saya sangat kagum mengenai penemuan fakta astronomi dalam Al-Quran, dan bagi kita ahli astronomi moden yang mempelajari sekeping alam semesta yang sangat kecil. Kita telah menumpukan sepenuh usaha dalam memahami hanya sebahagian kecil sahaja.

Kerana dengan menggunakan teleskop, kita hanya dapat melihat bahagian-bahagian kecil langit sahaja tanpat memikirkan tentang keseluruhan alam semesta. Jadi dengan membaca Al-Quran, dan dengan menjawab soalan-soalan yang diajukan, saya rasa saya sudah menemui jalan untuk menyiasat alam semesta,"


8 Sebab Mengapa Orang Jepun Memakai Topeng Muka Ke Mana Sahaja

Bagi yang pernah melawati Jepun, atau yang kerap menonton drama-drama Jepun, pasti anda perasan bahawa rakyat Jepun kebanyakannya memakai topeng ketika berada di tempat awam. Ia pasti membuatkan anda tertanya-tanya mengapa. Pada tahun 2013, nilai pasaran topeng muka di Jepun mencecah RM923 juta.

Jika di Malaysia, kita jarang memakai topeng muka, kecuali berlaku pencemaran udara yang teruk, atau anda seorang doktor. iluminasi.com ingin berkongsi 8 faktor utama mengapa orang Jepun memakai topeng muka.

Jika melihatkan seseorang memakai topeng muka, apa yang bermain di fikiran anda adalah tidak sihat atau sakit. Apabila anda tidak sihat di Jepun, adalah menjadi kebiasaan untuk anda harus memakai topeng untuk mengelakkan kuman daripada tersebar, lebih-lebih lagi jika anda kerap batuk atau bersin.

Anda dianggap sebagai tidak bertimbang rasa dan kurang sopan jika tidak memakai topeng muka. Jika pihak klinik atau hospital mengesahkan anda demam, mereka akan memaksa anda untuk memakai topeng muka, dan jika anda tak bawa topeng, anda harus beli di klinik tersebut.

Walaupun mereka yang tidak sihat memakai topeng muka, namun terdapat juga mereka yang ingkar. Dan bagi Jepun yang kebanyakan kawasan awam mereka dipenuhi orang ramai, anda harus memakai topeng muka untuk mengelakkan daripada dijangkiti kuman daripada mereka yang tidak sihat.

Lebih-lebih lagi jika anda menggunakan khidmat pengangkutan awam, di bandar seperti Tokyo, selsema sangat mudah dijangkiti. Jika mereka tak mahu memakai topeng ketika sakit, maka anda harus memakai topeng untuk mengelak daripada sakit.

Ya, Jepun memang agak pelik, semua orang tahu. Topeng muka juga dijadikan sebagai aksesori fesyen di negara ini. Ia tidak seharusnya berwarna putih. Terdapat banyak topeng muka dengan pelbagai corak dan rekabentuk.

Menjadi satu kebiasaan bagi wanita di Jepun untuk mengenakan solekan, walaupun hanya untuk ke kedai berhampiran. Dan bagi mereka, memakai topeng muka adalah solusi kepada malas untuk bersolek.

Ia juga boleh dijadikan penutup cela pada muka terutamanya jerawat.

Demam alahan adalah sesuatu yang sangat kerap berlaku di Jepun. Ramai di antara mereka alah terhadap debunga "sugi" (pokok cedar Jepun) atau "hinoki" (pokok cypress Jepun). Dengan memakai topeng muka ketika berada di luar dapat mengurangkan jangkitan demam alahan ketika musimnya.

Bagi Jepun, negara ini tidaklah dilanda pencemaran udara yang teruk. Namun kadang-kadang udara yang tercemar dari China bertiup ke arah Jepun sehingga membuatkan kawasan sekitar tidak dapat dilihat.

Jadi, mereka terpaksa memakai topeng muka. Terdapat juga topeng muka untuk melindungi daripada pencemaran Particulate matter (PM2.5).

Bagi yang pernah menaiki pesawat di Jepun, pasti anda dapat melihat ramai penumpang memakai topeng ini. Udara dalam pesawat di Jepun sangatlah kering, dan dengan memakai topeng muka, mukus membran anda akan berasa lebih lembap.

Bau busuk adalah penyebab utama ramai memakai topeng muka. Terutamanya ketika berada di tempat-tempat sesak seperti dalam kereta api. Juga bagi mengelakkan daripada bau asap rokok, mereka memakai topeng ini.

Walaupun tak dapat menghilangkan 100% baunya, sekurang-kurangnya anda berasa lebih selesa.


Azam tak pernah tercapai? Ini 5 tips kekalkan momentum untuk mencapai azam tahun baru.

Sejak beratus tahun lamanya, masyarakat bertamadun telah memasang azam untuk memperbaiki kelemahan dan mempertingkatkan diri setiap kali tahun baru menjelang. Ia bermula dari 1894 sebelum Masihi lagi di mana kaum Babylon mula membuat pelbagai janji sebelum masuk tahun baru. Tradisi ini berterusan sehingga ke hari ini.

Selebriti Hollywood terkenal, Kim Kardashian misalnya, memasang azam untuk kurang memegang gajet dan lebih banyak berkomunikasi dengan betul. Meghan Markle pula berikrar untuk menghentikan tabiat menggigit kuku dan mula mempelajari bahasa Perancis.

Di United Kingdom, satu tinjauan telah dibuat oleh YouGov dan keputusan mendapati rata-rata rakyat Britain berjanji untuk mengubah tabiat pemakanan, ingin bersenam secara konsisten dan berbelanja secara berhemat.

Jika diperhatikan, azam-azam itu merupakan azam yang klise dan selalu didengari juga di tanah air kita. Ramai orang yang bercita-cita itu dan ini, semangat berkobar-kobar apabila tiba 1 Januari. Namun, setelah beberapa hari berlalu, perasaan itu semakin pudar dan lama-kelamaan, azam hanya tinggal kenangan.

Tahukah anda, menurut statistik, pada tahun 2017, satu dalam setiap 5 orang gagal untuk memenuhi azam hanya dalam minggu pertama tahun baru?

Menurut Emma Kenny, seorang pakar psikologi, anda boleh ikuti 5 tips tersebut untuk memastikan azam anda dipenuhi:

Anda perlu fokus pada satu matlamat sahaja pada satu-satu masa dan benar-benar penuhi azam tersebut sebelum beredar kepada azam yang lain. Anda juga boleh mengecilkan skop dengan memberikan tarikh akhir kepada azam tersebut. Sebagai contoh, elakkan menentukan azam yang tiada jangka hayat atau sasaran seperti "nak kurus".

Sebaliknya, beritahu diri anda yang anda mesti mengurangkan sekurang-kurangnya 2kg sebelum bulan Mac. Azam anda lebih mudah diuruskan dan berpeluang tinggi untuk berjaya jika dikecilkan skop seperti ini.

Jika pada suatu hari anda keluar bersama rakan-rakan dan TERmakan terlalu banyak makanan yang menggemukkan, jangan khuatir. Itu bukanlah bermakna dunia anda sudah sampai ke penghujungnya. Namun, jangan jadikan ia sebagai alasan untuk terus berhenti dan mengabaikan azam-azam anda.

Seharusnya anda perlu set semula minda dan ubah keadaan itu menjadi "situasi kritikal". Tambah 5-10 minit aktiviti berjalan kaki setiap hari atau kurangkan kalori pengambilan makanan pada hari-hari berikutnya.

Elakkan memberi tumpuan pada apa yang anda 'lepaskan' sebaliknya fokus kepada kebaikan yang anda terima daripada azam tersebut. Misalnya, jika anda ingin berhenti merokok, anda boleh menyimpan wang yang sepatutnya dibelanjakan untuk membeli rokok itu dan digunakan bagi tujuan lain seperti pergi bercuti pada hujung tahun.

Lantik seorang ahli keluarga terdekat atau rakan baik untuk memastikan anda sentiasa fokus kepada kejayaan. Mereka inilah yang akan sentiasa memberi peringatan dan dorongan kepada anda jika anda kelihatan tersasar pada bila-bila masa. Peluang untuk berjaya adalah lebih cerah jika ada seseorang yang sentiasa memerhatikan kemajuan anda.

Seringkali kita memasang azam untuk 'melepaskan' sesuatu seperti ingin mengurangkan berat badan, ingin berhenti merokok, ingin kurang berbelanja dan sebagainya. Anda perlu fahami bahawa azam juga boleh menjadi penambahan kemahiran yang baru seperti menghadiri kelas seni atau belajar mengaji Al-Quran.

Pastikan ia merupakan aktiviti yang menarik dan membina, barulah anda sentiasa bersemangat untuk hadiri sepanjang tahun.


5 Pelakon Lelaki Yang Paling Banyak Memegang Watak Lejen Dalam Filem

Menjadi pelakon di Hollywood dilihat sebagai satu kerjaya yang cukup menguntungkan, dengan pendapatan yang diperolehi mampu mencapai amaun yang tak mampu dijangkau individu-individu lain walau bekerja bertahun lamanya.

Bagaimanapun, ada kalanya wang ringgit bukanlah menjadi ukuran kerana bagi sesetengah pelakon, dapat memegang watak yang akan terus diingati ramai adalah sasaran utama sementara wang ringgit adalah bonus.

Berikut adalah 5 pelakon lelaki yang paling banyak memegang watak bertahap lehen dalam filem popular di peringkat antarabangsa yang kami rasakan sesuai untuk dikongsikan bersama-sama.

Liam Neeson dilihat antara aktor yang paling versatil dan cukup berjaya dalam memilih watak. Mula menjadi ikonik selepas lakonannya dalam filem Darkman sebagai watak utama, Liam meletakkan dirinya sebagai lejen selepas membawakan watak Oskar Schindler dalam filem 'Schindler's List.'

Dia menjadi salah satu penyelamat kepada filem Star Wars Episode I The Phantom Menace berikutan lakonannya sebagai Qui Gon Jinn yang disukai ramai dan menjadi pelakon aksi hebat dalam trilogi 'Taken.' Liam juga menyumbangkan suaranya untuk salah satu watak paling disukai remaja dan kanak-kanak, apabila membawa watak singa bernama Aslan dalam siri The Chronicles of Narnia.

Kita mengenali dia sebagai Agent Smith, program komputer yang perlu menghapuskan Neo dalam trilogi The Matrix dan sebagai Elrond, ketua kaum Elf yang mempunyai pengaruh besar dalam peperangan dalam trilogi Lord of the Rings. Selain itu, Hugo Weaving juga memberikan impak besar melalui lakonannya sebagai V dalam filem V for Vendetta, sehingga menjadi ikutan ramai aktivis dunia. Beliau juga menyumbangkan suara beliau sebagai ketua penjahat Decepticon dalam siri filem Transformers.

Watak yang dipegang Harrison Ford rasanya sudah tidak perlu diperkenalkan lagi. Bertanggungjawab mempopularkan dua watak paling ikonik dalam industri perfileman dunia, Harrison meninggalkan legasi Han Solo dan Indiana Jones dalam 8 filem kesemuanya, setakat ini. Harrison Ford juga terkenal sebagai pemegang watak Presiden James Marshall dalam filem Air Force One dan juga watak Jack Ryan, dalam siri adaptasi novel Tom Clancy; Patriot Games dan Clear & Present Danger.

Pada 2017, Harrison kembali membintangi watak ikonik 'Rick Deckard' dalam filem 'Blade Runner 2049' disamping Ryan Gosling, kesinambungan kisah yang dipaparkan dalam filem 'Blade Runner' yang menjadi acuan kepada banyak filem sains fiksyen sehingga kini.

Mendiang Christopher Lee rasanya cukup diingati sebagai pemegang watak Saruman dalam tirlogi filem Lord of the Rings dan dua filem The Hobbits. Begitupun, sebelum memegang watak Saruman, Christopher Lee lebih dikenali dengan memegang watak sebagai Dracula dalam pelbagai filem daripada 1958 hingga 1972. Dia adalah aktor yang bertanggungjawab mempopularkan Dracula yang mempunyai taring dalam filem. Selain itu, Christopher Lee juga menjadi ikon perfileman selepas memegang watak jahat Dr. Fu Manchu dalam pelbagai filem adaptasi novel karya Sam Rohmer.

Pelakon yang lebih gemar membiarkan lakonannya sendiri bersuara untuk dirinya, Gary Oldman merupakan antara pelakon yang sukar untuk distereotaipkan lakonannya. Lakonannya sebagai polis jahat dalam filem Leon the Professional dan penyanyi kumpulan Sex Pistols, Sid Vicious dipuji ramai peminat filem. Kerap bertukar-tukar watak, banyak lakonannya sebagai penjahat diistilahkan sebagai klasik termasuklah dalam filem 'True Romance', 'Air Force One' dan 'The Fifth Element.'

Bagi generasi muda, pembawaan Gary Oldman sebagai watak Sirius Black dalam siri Harry Potter kerap diingati kerana Sirius memainkan peranan yang cukup besar dalam filem tersebut. Selain itu, Gary juga membawa peranan penting sebagai Jim Gordon dalam ketiga-tiga filem trilogi Dark Knight bersama Christian Bale.


Debunk: Kisah Di Sebalik Isaac Newton, Buah Epal & Graviti

Menurut lagenda, graviti ditemukan apabila sebiji epal jatuh ke atas kepala seorang pemuda bernama Isaac Newton, memberi idea kepada beliau akan kewujudan suatu daya yang menyebabkan buah tersebut jatuh ke bawah.

Namun, realitinya akan berbeza berbanding kisah lagenda tersebut. Newton yang merupakan anak seorang petani dilahirkan pada tahun 1642 di Grantham, England. Beliau menuntut di Cambridge University bermula tahun 1661.

4 tahun kemudian, disebabkan tersebarnya sejenis wabak penyakit di Cambridge, universiti berkenaan ditutup sementara, menyebabkan Newton pulang ke kampung halaman beliau di Woolsthorpe Manor.

Ketika berada di kebun di kampung, beliau terlihat sebiji epal jatuh ke tanah daripada sebatang pokok. Setakat ini, tiada bukti berkenaan buah epal berkenaan jatuh ke atas kepala beliau.

Pemerhatian Newton akan kejadian berkenaan membuatkan beliau terfikir mengapa epal tersebut jatuh lurus ke bawah, dan mengapa bukannya ke sisi mahupun ke atas.

Peristiwa ini memberi inspirasi kepada beliau untuk menjalankan kajian berkenaan daya yang menarik epal itu jatuh ke bawah dan seterusnya beliau menghasilkan sebuah teori 'Law of Universal Gravitation'.

Pada tahun 1687, Newton pertama kali menerbitkan teori tersebut, yang menyatakan bahawa setiap objek di dalam alam semesta tertarik antara satu sama lain melalui suatu daya pada kadar rata kepada pendaraban jisim masing-masing.

Pada tahun 1726, pada usia 84 tahun, Newton berkongsi peristiwa tentang epal berkenaan dan kaitannya dengan penemuan graviti kepada seorang penulis dan ahli fizik yang bernama William Stukeley.

William kemudiannya menulis sebuah biografi tentang Newton, iaitu 'Memoirs of Sir Isaac Newton's Life'. Beliau turut memasukkan peristiwa epal ke dalam biografi berkenaan yang diterbitkan pada tahun 1752.

Selepas makan bersama Newton, dengan cuaca yang sedikit panas, saya dan Newton keluar ke kebun dan minum teh di bawah teduhan pokok-pokok epal yang berdekatan.

Newton memberitahu saya, keadaan pada ketika itu sama seperti ketika berlakunya peristiwa epal jatuh, yang mana beliau sedang berada dalam mood berfikir. Mengapa epal jatuh secara lurus ke tanah, fikir beliau.

Mengapa buah itu tidak jatuh ke sisi, atau mungkin ke atas? Tetapi sentiasa jatuh ke arah pusat bumi? Pasti sebabnya adalah bumi yang menariknya. Pasti ada daya tarikan di dalam sesuatu objek.

Peristiwa epal tersebut diceritakan semula oleh Newton lebih kurang 60 tahun selepas ia 'berlaku'. Adakah ia benar-benar berlaku, ataupun hanya sekadar cerita rekaan Newton?

Ahli matematik dan fizik yang dihormati itu meninggal dunia pada tahun 1727 dan disemadikan di Westminster Abbey.

Rumah Isaac Newton di Woolsthorpe Manor kini diletak di bawah pemerhatian National Trust. Seorang pengurus rumah berkenaan, iaitu Margaret Winn berkata pokok epal jenis yang sama (dikenali sebagai Flower of Kent) masih tumbuh di hadapan rumah Newton.

Bagi penulis, sama ada peristiwa berkenaan benar-benar berlaku atau tidak, itu tidak penting. Namun, kita perlu menghargai sumbangan Isaac Newton dalam dunia sains.

Mungkin peristiwa berkenaan benar-benar berlaku, namun terdapat tokok tambah seperti jatuhnya epal ke atas kepala beliau bagi 'menyedapkan' cerita sahaja.


7 Lokasi Ambil Gambar Wajib Di Kota London

Boleh dikatakan London adalah kota Eropah yang paling terkenal dan menerima kunjungan terbanyak daripada rakyat Malaysia. Setiap hujung tahun ketika musim cuti sekolah, anda boleh melihat ramai rakyat Malaysia di merata jalan di London. Dah rasa macam di Malaysia.

Dan sudah tentunya bagi mereka yang tak pernah sampai ke London, anda pasti melihat gambar-gambar rakan atau ahli keluarga yang pernah melawati kota ini, mempunyai beberapa persamaan, iaitu lokasi mengambil gambar yang serupa.

iluminasi.com ingin berkongsi antara 7 lokasi mengambil gambar yang wajib ketika melawat kota London.

Ini adalah lokasi yang paling wajib di antara semua. Ia bukan sahaja menjadi tarikan utama pelancong yang datang ke London, tetapi juga menjadi mercu tanda bagi kota London seperti mana Menara KLCC di Malaysia.

Big Ben merupakan nama jolokan bagi Great Bell bagi jam gergasi di bahagian hujung utara Istana Westminster yang sangat terkenal di seluruh dunia. Bersebelahan dengan Big Ben pula terletak bangunan Parlimen United Kingdom.

Selain Big Ben, Tower Bridge juga menjadi tempat yang mana anda dapat melihat ramai pelancong berkumpul untuk bergambar. Ia merupakan jambatan yang paling terkenal di seluruh dunia, yang dibina di antara tahun 1886 dan 1894.

Namun jangan tersilap, kerana ramai yang tersalah anggap bahawa Tower Bridge ini sebagai London Bridge. Tower Bridge dan London Bridge adalah dua lokasi berlainan.

Jambatan ini merentasi Sungai Thames daan mempunyai laluan pejalan kaki di sepanjangnya. Bukan sahaja menjadi tempat mengambil gambar amatur, malah ia menjadi lokasi bagi jurugambar profesional bagi menghasilkan foto yang menarik.

Memang tak sah kalau melawat ke kota London jika tak bergambar dengan pondok telefon berwarna merah yang sangat ikonik ini. Dalam zaman serba canggih ini, amat jarang pondok telefon ini digunakan dan bilangannya sudah semakin berkurangan.

Reka bentuknya dihasilkan oleh Sir Giles Gilbert Scott dan menjadi salah satu trademark kota London. Pondok telefon ini mempunyai beberapa generasi, dan pada tahun 2006, pondok telefon generasi kedua iaitu K2 diundi sebagai salah satu daripada 10 reka bentuk ikon di Britain.

Lokasi yang paling mudah untuk mengambil gambar dengan pondok telefon ini adalah berdekatan Westminster Abbey, beberapa minit jalan kaki dari Big Ben.

Istana Buckingham paling terkenal di dunia ini merupakan kediaman (di London) dan ibu pejabat pentadbiran kerajaan yang memerintah kerajaan United Kingdom dan terletak di Westminster. Ia merupakan kediaman rasmi Ratu Elizabeth II dari hari Isnin hingga Jumaat.

Istana ini biasanya dipenuhi dengan orang ramai yang tak mahu melepaskan peluang bergambar. Ia sangat majestik dan jika anda bernasib baik, anda akan dapat melihat kereta kuda melewati ini. Lebih lagi, anda mungkin dapat melihat kereta yang membawa Ratu England memasuki pintu masuk istana ini.

Seperti pondok telefon merah, papan tanda di jalanan bukanlah dikira sebagai lokasi. Namun, ia menjadi salah satu tempat untuk mengambil gambar bagi kebanyakan pelancong yang menandakan mereka telah sampai ke sesuatu tempat.

Dan di London, papan-papan tanda adalah sangat jelas, unik dan lain daripada yang lain.

Dari jauh anda sudah dapat melihat roda Ferris ini. Ia terletak di South Bank di tepi Sungai Thames. Ia merupakan satu struktur ikonik bagi kota London. Malaysia juga mempunyai roda Ferris ini yang diberi nama Eye on Malaysia yang berketinggian 60 meter, namun London Eye lebih tinggi dengan ketinggian 135 meter.

Ketika dibuka kepada orang awam pada tahun 2000, ia merupakan roda Ferris tertinggi di dunia. Kalau dah sampai, jangan ambil gambar sahaja, anda harus menaiki roda Ferris ini dengan harga £26 (RM142) bagi dewasa dan £21 (RM115) bagi kanak-kanak.

Satu pusingan roda ini mengambil masa 30 minit dan anda dapat melihat seluruh kota London dari struktur ini.

Ini adalah stesen keretapi yang wajib anda bergambar. Kelihatan seperti mana-mana stesen, namun ada keistimewaannya. Jika anda pernah menonton siri Harry Potter, pasti anda ingat di Harry pergi ke sekolahnya, Hogwarts, memasuki sebuah dinding di stesen kereta api.

Ya, stesen tersebut adalah King Cross Station. Terdapat troli yang membawa bagasi-bagasi Harry berada separuh di dalam dinding dan separuh lagi di luar. Memang tak boleh lepaskan peluang ini kalau anda seorang peminat Harry Potter!


Ini Sebab Otak Albert Einstein Lebih Genius Daripada Orang Biasa

Albert Einstein boleh dikatakan ahli fizik paling hebat pada abad ke-20 dan kepintarannya yang luar biasa telah lama membuatkan orang awam dan juga para saintis terpinga. Beliau merupakan antara manusia yang mempunyai IQ tertinggi dalam sejarah manusia.

Antara penemuan paling terkenal yang dilakukan oleh Albert Einstein adalah teori relativiti E=Mc^2. Namun, apakah yang membuatkan beliau begitu genius, berbanding orang lain?

Saintis neurologi telah lama mengesyaki bahawa otak Albert Einstein adalah tersangat unik. Ketika masih hidup, ramai yang tertanya-tanya mengenai perkara ini. Disebabkan itu, beliau mendesak dan membenarkan otaknya untuk digunakan dalam kajian selepas kematiannya.

Pada 18 April 1955, 8 jam selepas kematiannya, otak Albert Einstein dikeluarkan dan dipelihara. Ahli patologi, Thomas Harvey membuat sampel dan seksyen terhadap otak tersebut. Ketika itu, Thomas melaporkan bahawa beliau tidak menemui apa-apa yang luar biasa. Variasi otak Albert Einstein berada dalam lingkungan variasi manusia biasa.

Kajian terbaru yang dilakukan adalah yang pertama memperincikan bahagian corpus callosum dalam otak Einstein. Corpus callosum adalah serat gentian saraf tebal yang memisahkan serebrum otak kepada 2 bahagian iaitu hemisfera kiri dan kanan.

Perhubungan ini membolehkan kedua-dua hemisfera otak untuk berkomunikasi, termasuklah penghantaran maklumat motor, deria, dan kognitif. Kajian tersebut dilakukan oleh WeiWei Men dari Jabatan Fizik di East China Normal Universiti yang mencipta teknik terbaru untuk mengukur dan membandingkan perbezaan ketebalan corpus callosum.

Bagi melakukan sesuatu aktiviti, kedua-dua bahagian otak dihubungkan dan ia dilakukan dengan menyeberangi corpus callosum. Jadi semakin tebal corpus callosum, semakin kuat hubungan komunikasi bagi bahagian-bahagian tertentu oleh kedua-dua hemisfera otak.

Bagi otak Einstein, corpus callosum beliau mempunyai hubungan yang sangat kuat di antara 3 bahagian otak yang menarik iaitu prefrontal cortex (kawal pemikiran abstrak dan membuat keputusan), lobus parietal (deria dan fungsi motor) dan korteks visual (visualisasi).

Gambar di atas menunjukkan perbandingan otak normal dan otak Einstein. Pada otak normal terdapat bahagian yang dipanggil operculum parietal dan inferior parietal lobe (kebolehan matematik dan pertimbangan visual). Namun, bahagian operculum parietal tidak kelihatan dalam otak Einstein dan membuatkanbahagian ini inferior parietal lobe membesar 15% daripada biasa.

Kajian ini diterbitkan dalam The Lancet, sebuah jurnal British. Para saintis mempercayai bahawa penemuan ini menjelaskan mengapa beliau genius. Ia kerana teori kepintaran berkait dengan fungsi lobus parietal, terutamanya ciri-ciri yang melibatkan kognisi visual-spasial, idea matematik, dan imej pergerakan.

Jadi, adakah corpus callosum yang berhubung dengan sangat baik ini menyumbang kepada Einstein yang genius? Kemungkinan besar. Bukan itu sahaja, malah, otak Einstein juga mempunyai nisbah sel glial yang sangat tinggi berbanding individu biasa, serta korteks prefrontal yang bersaiz luar biasa.

Jika digabungkan, ciri-ciri ini membuatkan Einstein mempunyai kebolehan visuosptaial dan matematik yang sangat menakjubkan, termasuk kecenderungan untuk berfikir ketika bereksperimen.


Adakah Hong Kong Sebahagian Daripada China?

Meskipun menjadi destinasi pelancongan yang paling popular di dunia, masih ramai tidak tahu akan status sebenar Hong Kong. Adakah ianya sebuah negara bebas, ataupun sebahagian daripada negara China?

Jawapannya adalah tidak semudah yang kita sangkakan. Jawapan rasmi kepada persoalan ini adalah ya, Hong Kong adalah sebahagian daripada negara China. Ia merupakan sebuah negara dengan dua sistem berbeza.

Namun, secara tidak rasmi, Hong Kong boleh dikatakan sebagai sebuah negara yang berdiri di atas kaki sendiri. Bagi memahami lebih mendalam tentang hubungan Hong Kong dan China, mari kita selami sejarah di antara keduanya.

Setelah tewas dalam Peperangan Opium pada tahun 1860 (bermula 1839), China terpaksa menandatangani sebuah perjanjian dengan British bagi menyerahkan Pulau Hong Kong dan sebahagian daripada Bandar Kowloon untuk selama-lamanya.

Pada tahun 1898, British telah mengadakan perundingan dengan China bagi mendapatkan tanah yang lebih luas di Hong Kong.

Perjanjian tersebut dipersetujui oleh China kerana perjanjian tersebut menyatakan British hanya menyewa Hong Kong daripada China untuk tempoh 99 tahun, berbanding perjanjian sebelum ini yang memberi hak kekal kepada British.

Perjanjian penyewaan berkenaan tamat pada tahun 1997, pada ketika mana British memulangkan kembali Hong Kong kepada China sebagai sebuah Wilayah Pentadbiran Khas (SAR) iaitu Hong Kong Special Administrative Region (HKSAR).

Bagi tujuan rasmi, Hong Kong diletakkan sebagai sebahagian daripada negara China. Namun, Hong Kong ditadbir sebagai sebuah negara bebas.

Hong Kong dan tanah besar China menggunakan mata wang yang berbeza. Selepas penyerahan kepada China, Hong Kong dibenarkan untuk terus menggunakan mata wang terdahulu iaitu Hong Kong Dollar.

Mata wang Hong Kong Dollar diikat dengan U.S. Dollar di bawah Linked Exchange Rate System. Berbanding Hong Kong, negara China menggunakan yuan sebagai mata wang yang sah.

Hanya peniaga-peniaga tertentu di Hong Kong sahaja yang menerima yuan dalam perniagaan, dan penggunaan mata wang ini adalah agak terhad di Hong Kong.

Hong Kong juga mempunyai sistem undang-undang yang berbeza daripada China. Sebelum penyerahan kepada China, Hong Kong mengamalkan undang-undang British. Selepas penyerahan, Hong Kong mengekalkan undang-undang tersebut.

Namun, bagi hal-hal berkaitan tanah dan kekeluargaan, Hong Kong akan merujuk kepada model undang-undang China.

Sebagai sebahagian daripada sistem perundangannya, Hong Kong mempunyai polis mereka sendiri. Pihak berkuasa China tidak mempunyai hak untuk menangkap sesiapa di Hong Kong. Mereka perlu memohon waran tangkap antarabangsa bagi tujuan tersebut.

Hong Kong mempunyai kuasa dan kawalan terhadap immigrasi dan passport rakyat mereka sendiri. Terdapat sempadan antarabangsa antara Hong Kong dan China. Rakyat China perlu mendapatkan permit bagi melawat Hong Kong, dan sebaliknya.

Pelancong yang mendapat visa akses penuh ke Hong Kong tidak boleh melancong ke China sesuka hati, mereka juga perlu memohon visa bagi melawat negara Tembok Besar tersebut.

Rakyat Hong Kong mempunyai passport mereka sendiri, iaitu passport HKSAR.

Mungkin daripada segi adat resam, Hong Kong dan China berkongsi daripada nenek moyang yang sama. Bahasa rasmi yang digunakan di Hong Kong adalah Cantonese dan bahasa Inggeris.

Walaupun penggunaan Mandarin semakin meningkat, masih ramai rakyat Hong Kong yang tidak boleh bertutur dalam dialek berkenaan. Di tanah besar China, Mandarin digunakan secara meluas.

Mungkin perbezaan paling ketara antara Hong Kong dan China adalah dari segi pengaruh falsafah pentadbiran. Tanah besar China dikuasai oleh komunis, manakala Hong Kong mengamalkan demokrasi yang terhad.

Keduanya berkongsi presiden yang sama sebagai ketua kerajaan persekutuan, iaitu Presiden China. Namun, keduanya mempunyai ketua kerajaan masing-masing.

Hong Kong diperintah oleh Chief Executive sebagai ketua HKSAR, manakala China diperintah oleh Presiden China.

Walaupun mempunyai parlimen mereka sendiri, ahli parlimen Hong Kong dipilih melalui undi popular dan sebahagian calonnya perlu mendapatkan kelulusan Beijing. Calon tersebut mestilah mempunyai latar belakang perniagaan dan badan polisi.

Chief Executive juga dilantik oleh Beijing. Kebelakangan ini, beberapa bantahan oleh rakyat Hong Kong telah diadakan bagi memaksa Beijing memberikan mereka lebih hak mengundi secara demokratik.

Disebabkan hal ini, telah wujud ketegangan antara kerajaan Hong Kong dan China.


5 Fakta Menarik Tentang Facebook Yang Ramai Terlepas Pandang

Kepesatan teknologi sedikit sebanyak mengubah kehidupan kita sebagai manusia di muka bumi. Dengan berkembangnya teknologi telefon pintar, makin mudah untuk kita berkomunikasi antara satu sama lain, di mana jua kita berada.

Antara platform yang kerap digunakan bagi tujuan berkenaan termasuklah laman sosial terkenal, Facebook. Berikut adalah sedikit sebanyak fakta menarik mengenai laman ini.

Kini anda tidak akan jumpa laman perkongsian fail ini di timeline Facebook. Namun, ketika di awal penubuhannya, Facebook turut mempunyai add-ons atau servis perkongsian fail antara rakan-rakan anda.

Servis perkongsian fail ini dikenali sebagai Wirehog, yang dihasilkan bersama Facebook oleh Mark Zuckerberg dan tiga yang lain. Ketika Facebook dilancarkan pada tahun 2004, Wirehog telah dilaporkan merupakan sebahagian daripada ciri unik Facebook.

Pada tahun 2005, Facebook aktif dalam mempromosikan servis tersebut dan Mark memberitahu majalah Harvard, The Crimson, "Saya rasa Wirehog bakal mendapat sambutan seperti thefacebook.".

Walaubagaimanapun, disebabkan isu tertentu, servis Wirehog diberhentikan pada tahun 2006.

Sebelum rekaan semula homepage Facebook pada tahun 2007, muka depan laman sosial ini memaparkan figura seorang lelaki yang dikaburkan di belakang kod binari.

Dikenali sebagai 'Facebook guy', pemilik wajah lelaki misteri berkenaan tidak dikenali sehingga baru-baru ini.

Penulis buku 'The Facebook Effect', David Kirkpatrick mendedahkan melalui buku beliau bahawa imej wajah lelaki tersebut adalah manipulasi gambar Al Pacino. Gambar tersebut dimanipulasi oleh rakan sekelas Mark ketika di Harvard University.

Suatu ketika dahulu, Mark Zuckerberg pernah mengemas kini maklumat beliau sebagai seorang graduan daripada Harvard. Maklumat berkenaan adalah tidak benar kerana umum tahu bahawa seperti Steve Jobs dan Bill Gates, Mark juga tidak pernah menghabiskan pengajian di universiti.

Apabila ditemu ramah bagi rancangan 60 Minutes, wartawan menanyakan soalan berkenaan kepada beliau. Mark menjawab, 'Ya, memang benar. Kami tidak mempunyai pilihan bagi drop-out.'.

Nota untuk Mark, anda mempunyai kuasa untuk meletakkan pilihan drop-out dalam Facebook.

Sekitar pertengahan tahun lalu, Mark akhirnya telah dianugerahkan Harvard degree atas sumbangan beliau sebagai pengasas Facebook yang menghubungkan manusia di serata dunia.

Walaupun cara fungsi 'Poke' diterangkan di dalam help center Facebook, tiada penerangan diberikan mengenai maksud terma ini.

David Kirkpatrick melalui buku beliau mengatakan bahawa Mark pernah memberikan jawapan berkenaan penggunaan perkataan 'Poke' sebagai terma rangkaian laman sosial. Menurut Mark, 'Kami rasa seronok untuk menghasilkan suatu ciri Facebook yang tiada tujuan spesifik.'.

Seorang pekerja Facebook telah menjual hoodie beliau pada tahun 2010 di eBay dengan harga US$4050 dengan bidaan daripada seramai 50 orang.

Antara sebab mengapa hoodie tersebut terjual dengan harga demikian adalah kerana Mark telah dilihat memakai pakaian yang sama di D8 Conference ketika membentangkan hala tuju syarikat berkenaan.


Senarai 10 Debut Kereta Baru / Kereta Konsep Terbaik 2017

Monterey Car Week merupakan antara pameran automobil paling ditunggu-tunggu ramai dan menjanjikan kepuasan maksimum. Para pengunjung terdiri daripada golongan berada yang mendambakan barisan kereta dengan reka bentuk unik dan berkuasa tinggi.

Bagaikan sebuah acara permaidani merah Oscars, ia dipenuhi dengan kereta edisi terhad  yang mewah dan klasik. Kebanyakan model yang dipersembahkan adalah satu seumpamanya.

Berikut adalah 10 debut kereta serba baru atau kereta konsep yang paling hebat dari acara tahun lepas.

Inilah kenderaan prototaip baru yang ditawarkan oleh Lucid Motors kepada pembeli. Kereta mewah elektrik ini bersaing dengan Tesla Model S. Lucid Motors akhirnya mempunyai sebuah prototaip yang mampu mencapai kelajuan tertinggi, iaitu 235 batu sejam.

Pra-tempahan untuk sedan tersebut kini mula dibuka dan respon diberikan orang ramai adalah amat menggalakkan. Namun, pelanggan perlu menunggu sehingga tahun 2019 untuk mendapat kereta tersebut.

Harga yang ditawarkan adalah antara $60,000 seunit untuk model 400-hp dengan jarak 240 batu. Manakala, model 1,000-hp dengan jarak 400 batu menelan kos lebih daripada $100,000.

Ken Okuyama adalah tulang belakang di sebalik reka bentuk epik enjin Ferrari Enzo. Beliau juga pernah terlibat dengan pameran kereta tersebut sebelum ini.

Tahun ini, beliau membawa model Code o-Zero yang kelihatan seperti Lamborghini. Bentuk rekaan ini menyembunyikan Lamborghini V12 yang mid-mounted. Aksen hijau yang ditambah menjadi penyeri.

Model satu seumpamanya ini digambarkan sebagai bertentangan dengan reka bentuk kereta sport moden. Pada masa sama, ia mengingatkan kepada supercar lama dari tahun 1970an dan 1980an.

Tidak seperti Lucid Air, Rimac Concept_One kelihatan sungguh bergaya di atas jalan raya. Hypercar elektrik berharga jutaan dolar ini dikeluarkan secara terhad kepada 8 unit sahaja.

Rimac Concept_One didatangkan dengan lebih daripada 1,000 kuasa kuda dan mempunyai 4 motor elektrik. Ia juga didakwa boleh mencecah kelajuan lebuhraya di bawah 3 saat.

Richard Hammond dari siri televisyen "The Grand Tour" pernah terlibat dalam kemalangan yang teruk sewaktu memandu kereta ini, sehingga menjadi isu sensasi.

Jaguar XE SV edisi terhad ini memiliki hampir 600 kuasa kuda daripada V8 yang telah dicas lampau. Model ini didatangkan dengan keupayaan badan aerodinamiknya yang luar biasa.

Ia juga menguasai pacuan semua roda untuk pergerakan dan bukannya pergelinciran. Prestasi model ini turut dibantu oleh "adaptive suspension setup" dan brek seramik karbon.

Dengan kelebihan yang ditawarkan dan jualan terhad iaitu 300 unit, super sedan berharga $190,000 ini kemungkinan sudah habis dijual.

Pameran ini turut buat julung kalinya menampilkan Huayra Roadster oleh Amerika Utara. Sememangnya, kereta bernilai $2.4 juta itu kelihatan sama cantik seperti ia mula ditunjukkan di Geneva Motor Show pada bulan Mac.

Sedikit ringan berbanding kereta coupé, hypercar ini menggunakan motor AMG V12 7.0 liter. Ia juga cukup pantas untuk mencapai kelajuan lebuh raya dalam masa kurang dari 3 saat. Pagani juga mendedahkan projek peribadinya, Zonda HP Barchetta.

Acura ARX-05 Race Car dijadikan sebagai kereta perlumbaan prototaip terbaru untuk kejuaraan perlumbaan yang bakal menguji ketahanan model ini. Misi penting ini akan dijalankan oleh pasukan Penske. Dane Cameron dan Juan Pablo Montoya bertindak sebagai pemandu.

Kenderaan ini menggunakan enjin V6 3.5 liter turbocharged, tidak jauh berbeza dari model keluaran Acura yang lain. Nantikan penampilan kereta lumba dengan luaran serba ganas ini yang bakal bertanding buat pertama kali di Rolex 24, Daytona.

Rekaan BMW Z4 Concept sememangnya menawan untuk menambat hati sesiapa sahaja. Tidak banyak maklumat yang dikeluarkan. Toyota juga berkemungkinan besar akan mengeluarkan Toyota Supra. Ia dilaporkan menggunakan platform yang sama dan amat serupa dengan model ini.

Memperkenalkan kereta berhud elektrik berkuasa tinggi dan ultra mewah, Mercedes-Maybach Vision 6 Cabriolet. Model ini mempunyai 750 kuasa kuda dan julat 200 batu.

Nombor 6 pada namanya mewakili kepanjangan 6 meter atau 20 kaki yang dimiliki. Kemasan cat biru yang dan roda yang memukau menjadikan kereta ini cukup menonjol. Hiasan dalamannya juga didakwa antara yang paling mewah pernah dilihat.

Menakjubkan, itulah satu perkataan yang boleh menggambarkan BMW Concept 8 Series. Ia dikatakan mampu menandingi kereta coupe mewah, Lexus LC. Rekaannya juga cukup besar dan menawan.

Kereta konsep ini menjadi penanda aras keluaran utama kereta coupe oleh syarikat milik Jerman ini pada masa akan datang.

Menduduki tangga teratas ialah kereta keluaran Jepun, Infiniti Prototype 9. Kereta konsep yang dilhamkan dari kereta lumba pra-peperangan ini sangat mencuri tumpuan ramai.

Terdapat banyak isyarat reka bentuk yang menarik pada model ini. Paling mengagumkan ialah powertrain elektrik di dalam badannya yang agak kecil itu.

Kepingan logam yang terdedah adalah suatu ciri throwback yang begitu mengancam. Dengan berat kurang dari 2,000 paun, kereta ini sememangnya laju, jika ia adalah sebuah kereta sebenar.

Pendek kata, idea fantasi liar yang dihasilkan pada Infiniti Prototype 9 adalah di luar jangkaan.


Kejadian secara kebetulan yang sangat aneh dan menakjubkan

Kadang kala sesuatu perkara yang aneh boleh berlaku. Dan kadang kala perkara yang aneh ini boleh berlaku lebih dari sekali, dalam pelbagai cara. Sesetengah orang menganggap perkara ini sebagai nasib, takdir, atau ketentuan. Bagi sesetengah yang lain pula, akan mengatakan perkara yang berlaku hanyalah kebetulan.

Jika kebetulan sering digunakan sebagai plot di dalam buku cerita ataupun filem dan dikritik sebagai tidak realistik, kebenarannya adalah dalam kehidupan seharian kita penuh dengan sesuatu yang di luar jangkaan, dan kadang-kadang kebetulan yang sangat jarang berlaku.

Berikut adalah senarai beberapa kejadian secara kebetulan yang aneh pernah direkodkan yang akan membuatkan anda terfikir adakah kejadian ini benar-benar berlaku? Ya, tidak mustahil bukan?

Pada tahun 1956, muzikal terkenal My Fair Lady yang dinyanyikan oleh kumpulan Lerner and Loewe menampilkan lagu bertajuk "Get Me to the Church on Time" dan lagu ini kemudian turut dirakamkan oleh nama-nama terkenal seperti Frank Sinatra, Rosemary Clooney dan Mel Torme.

6 tahun sebelum itu, berlaku satu kejadian aneh di West Side Baptist Church di Beatrice, Nebraska. Seperti yang dilaporkan, letupan berlaku pada pukul 7:25 petang, hari Rabu, 1 Mac 1950, memusnahkan sepenuhnya gereja tersebut. Berita buruknya adalah, raptai kumpulan koir di West Side Baptist bermula setiap setiap hari Rabu tepat pukul 7:20 petang.

Namun berita baiknya adalah, setiap ahli kumpulan yang terdiri dari 15 orang telah lewat tiba pada minggu tersebut. Dan setiap seorang lewat dengan alasan masing-masing yang berbeza. Ada yang lewat disebabkan kereta yang rosak, ada yang disebabkan baju yang belum digosok, ada yang disebabkan masalah lalu lintas dan macam-macam lagi. Dengan setiap seorang dari 15 ahli tiba lewat disebabkan alasan masing-masing yang berbeza, ia dikira kejadian yang berlaku 1 dalam 500,000, dan ia sangat ganjil tetapi pada masa yang sama sangat menakjubkan.

Kebiasaannya situasi yang berlaku adalah begini: seseorang telah jatuh pengsan, orang yang kedua cuba menolong tetapi tidak berdaya, lalu menjerit, "Siapa di kalangan anda semua adalah doktor?" Situasi ini berlaku pada tahun 2004 di dalam sebuah kapal terbang dari England menuju ke Florida. Sudah tentu individu pertama yang cuba memberi pertolongan berteriak, "Siapa doktor di dalam pesawat ini?" apabila seorang nenek bernama Dorothy Fletcher telah diserang sakit jantung di dalam pesawat tersebut.

Dan apa yang berlaku? 15 orang lelaki berdiri dan menjawab "Ya! Saya seorang doktor!" dengan serentak. Warga emas ini sangat bernasib baik kerana beliau sebenarnya di dalam pesawat yang dipenuhi oleh ahli-ahli kardeologi yang dalam perjalanan ke sebuah majlis konvensyen di Orlando.

Satu kebetulan yang sangat menarik. Seolah-olah anda terjatuh ke dalam sebuah kolam yang dipenuhi dengan penyelamat yang sedang membuat latihan, atau anda dirompak di sebuah kafe yang kebetulan dipenuhi dengan anggota polis yang singgah untuk minum petang.

Bagaimanapun, para doktor tersebut berjaya memastikan Dorothy selamat dan sempat mendarat untuk pergi ke hospital. Satu-satunya berita buruk adalah beliau masih perlu pergi ke Florida apabila semuanya selesai.

Berapa ramai orang bernama Laura Buxton yang anda kenal? Mungkin tiada atau mungkin seorang? (Jika anda yang membaca artikel ini bernama Laura Buxton, terbukti kebetulan memang sentiasa berlaku). Di England, terdapat ramai orang bernama Laura Buxton tetapi tidak semuanya yang mengalami pengalaman berikut.

Pada tahun 2001, seorang budak perempuan bernama Laura Buxton yang berada di majlis hari lahir datuknya telah melepaskan sebiji belon ke udara dengan mesej "Sila kembalikan kepada Laura Buxton" disertakan dengan alamatnya. Belon itu turun pada jarak 140 batu dari lokasinya dan dijumpai oleh seorang lelaki yang tinggal berjiran dengan keluarga Buxton yang mempunyai seorang anak perempuan bernama Laura. Beliau menyerahkan belon itu kepada Laura yang kedua, dan Laura kedua menghubungi Laura yang pertama, kemudian beberapa siri kebetulan bakal disaksikan.

Selain nama yang sama, umur kedua-dua Laura ini berbeza hanya beberapa bulan, memiliki warna rambut dan mata yang sama, dan mempunyai citarasa yang sama dalam memilih haiwan peliharaan: setiap seorang mempunyai anjing hitam berusia 3 tahun, arnab berwarna kelabu dan seekor tikus belanda. Bertambah pelik lagi, apabila mereka berjumpa buat kali pertama, kedua-dua Laura memakai seluar jeans dan jaket merah jambu, dan kedua-duanya membawa tikus belanda, yang kelihatan sangat serupa.

Sudah tentu, akhirnya mereka berdua menjadi sahabat karib. Sebabnya sangat jelas.

Pada 27 Mei, 1817, gadis berusia 20 tahun Mary Ashford ditemui mati di bandar Erdington di England, disyaki dirogol sebelum kematiannya. Beliau telah keluar untuk menari, dan di lewat malam itu seorang lelaki muda menemani beliau hampir seluruh perjalanan pulang, dan kelibatnya didakwa tidak lagi dilihat selepas itu. Suspek utama adalah seorang lelaki muda bernama Abraham Thornton, yang didapati tidak bersalah kerana kekurangan bukti. Abang Ashford enggan menerima keputusan tersebut dan mencabarnya, tetapi sia-sia. Sebelum mati, Ashford telah berkata beliau merasakan "perasaan buruk tentang minggu yang akan datang."

Pada 27 Mei, 1974, gadis berusia 20 tahun Barbara Forrest ditemui mati di bandar Erdington di England, disyaki dirogol sebelum kematiannya. Beliau telah keluar untuk menari, dan di lewat malam itu seorang lelaki muda menemani beliau hampir seluruh perjalanan pulang, dan kelibatnya didakwa tidak lagi dilihat selepas itu. Suspek utama adalah seorang lelaki muda bernama Michael Ian Thornton, yang didapati tidak bersalah kerana kekurangan bukti. Abang Forrest enggan menerima keputusan tersebut dan mencabarnya, tetapi sia-sia. Sebelum mati, Forrest telah berkata beliau merasakan "bulan ini rasanya nasib saya tidak bagus, saya hanya rasakannya, jangan tanya mengapa."

Jika persamaan dalam dua kejadian yang berasaingan dengan jarak 157 tahun ini membuatkan anda berfikir ia lebih dari sekadar kebetulan, mungkin lebih baik anda tidak pergi ke Erdington pada 27 Mei, tahun 2131.

Anda mungkin pernah dwngar cerita tentang bagaimana pada 1895 apabila hanya terdapat dua buah kereta di seluruh Ohio namun mereka masih bertembung dalam satu kemalangan. Kisah berikut adalah sedikit berlainan walaupun turut melibatkan kemalangan kereta.

Pada 1994, sepasang kembar perempuan di England bernama Lorraine dan Levinia Christmas bertembung antara satu sama lain ketika sedang memandu di satu laluan selorong yang dipenuhi ais. Khabarnya, Levinia sesang dalam perjalanan untuk mengambil alih syif di stesen minyak di mana mereka berdua bekerja. Mereka di bawa ke hospital akibat kecederaan yang agak parah. Dikatakan polis yang berada di tempat kejadian menyangka ia adalah satu gurauan. Mengapa? Kerana kemalangan itu berlaku pada 24 Disember, malam Krismas. Kembar bernama Christmas bertembung pada malam Krismas. Ada versi lain tentang kisah ini mengatakan pasangan kembar ini dalam perjalanan untuk menghantar hadiah Christmas antara satu sama lain dan satu lagi versi yang lain turut mengisahkan tentang bapa mereka yang turut memegang nama Christmas sedang dirawat selepas satu pembedahan di hospital yang sama di mana mereka dibawa selepas kejadian tersebut.

30 tahun sebelum perkahwinan mereka, pasangan Donna Voutsinas dan Alex yang tinggal di negara yang berlainan telah dirakam dalam satu gambar yang sama, dimana mereka masing-masing hanya sedar tentangnya apabila salah seorang dari mereka mengimbas semula gambar-gambar lama. Gambar di atas diambil di Disney World, budak perempuan yang dipegang oleh maskot Mr.Smee itu adalah Donna dan budak lelaki yang dibawa dalam kereta bayi di belakang mereka adalah Alex. Kebetulan?

Sejauh mana kebenaran cerita-cerita di atas tidak dapat dipastikan. Namun, perkara-perkara sebegini tidak mustahil boleh berlaku pada bila-bila masa, di mana-mana sahaja, dan kepada sesiapa sahaja.


5 Fungsi Balung Dan Gelambir Ayam Yang Kita Tak Tahu

Tak kiralah ayam jantan atau ayam betina, kedua-duanya mempunyai gelambir (bawah dagu) dan jambul di kepala yang berwarna merah. Ia membuatkan spesis haiwan ini sangat mudah untuk dikenal pasti. Namun, ramai di antara kita yang tak tahu apa fungsi kedua-dua anggota ini.

Walaupun ia kelihatan kelakar bagi manusia, namun kedua-duanya memainkan peranan yang penting dalam kehidupan seekor ayam. iluminasi.com ingin berkongsi fungsi-fungsi gelambir dan jambul ayam.

Gelambir merupakan sebahagian daripada sistem pengawalan haba dalam badan seekor ayam. Disebabkan ayam tidak berpeluh, jadi penyejukan badan bagi seekor ayam dilakukan melalui pengaliran darah. Gelambir dan jambul ayam dipenuhi dengan kapilari dan urat di mana darah panas akan mengalir melaluinya.

Darah yang mengalir melalui kedua-dua anggota ini akan menjadi sejuk, yang membuatkan suhu dalam ayam menurun dan terkawal. Proses ini yang memberikan warna merah kepada gelambir dan jambul ayam tersebut.

Ketika menetas, anak ayam tidak mempunyai gelambir atau jambul. Jambul muncul lebih awal dari gelambir iaitu ketika minggu ke-3, biasanya pada anak ayam jantan. Ketika ia baru tumbuh, warnanya kekuningan. Gelambir dan jambul anak ayam jantan mula bertukar merah seawal usia 5 ke 6 minggu.

Bagi anak ayam betina pula, gelambir dan jambul akan menjadi merah ketika sudah berupaya untuk bertelur.

Gelambir merupakan salah satu cara untuk menentukan tahap kesihatan seekor ayam. Bagi ayam yang sihat, warna gelambir dan jambulnya adalah merah terang yang bebas daripada sebarang perubahan warna dan kecacatan.

Ayam yang tidak sihat biasanya membuatkan warna gelambirnya mengecut dan pucat. Gelambir boleh menjadi penanda kepada pelbagai jenis penyakit, termasuklah luka, kulit keras, kudis, perubahan warna hitam, dan juga ketuat.

Jika terdapat ketumbuhan luar biasa atau kewujudan pada gelambir ayam, ia sepatutnya menjadi penunjuk agar ayam tersebut hari dibawa ke doktor haiwan. Ia akan memberikan kesan buruk kepada keseluruhan kawanan ayam tersebut jika tidak dirawat.

Kajian dan eksperimen mencadangkan bahawa pengenalan antara satu sama lain bagi haiwan ini dalam kawanan mereka adalah dengan ciri-ciri wajah yang tersendiri, termasuklah gelambir dan jambul ayam yang berlainan bagi setiap ekor ayam. Jambul ayam juga berfungsi membantu fungsi memori.

Biasanya ayam jantan dewasa mempunyai gelambir yang lebih besar dari ayam betina. Ayam betina dewasa pula lebih tertarik pada ayam jantan yang mempunyai gelambir dengan kualiti tertentu. Bagi ayam jantan dewasa yang mempunyai gelambir yang lembik, atau hilang gelambirnya, kelihatan tidak menarik bagi ayam betina dewasa.

Menurut beberapa kajian pula, saiz jambul ayam berkait dengan jumlah hormon testosterone dalam badan ayam jantan tersebut.


Siapa Individu di Sebalik YIFY, Laman Torrent Paling Popular Dunia?

Untuk bertahun lamanya, nama YIFY menjadi sinonim dengan aktiviti muat turun media berbentuk filem secara haram.

Menjadi musuh ketat industri hiburan Hollywood, YIFY bermula pada tahun 2010 lantas berkembang menjadi salah satu 'pusat rujukan' mereka yang mahu menonton filem secara percuma. Bagi memenuhi kehendak peminat, YIFY tidak henti-henti memuatnaik filem yang telah dienkodkan pada kualiti terbaik dengan saiz fail yang rendah.

Motion Pictures Association of America atau MPAA melakukan laporan berkenaan YIFY ekoran kegiatan mereka memuat naik filem ke internet dengan beberapa nama penerbitan besar menyertai saman tersebut. Siasatan dilakukan sehinggalah pihak penyiasat berjaya menemui pengasas sebenar YIFY yang bertapak di Mount Wellington, New Zealand.

Semua yang terlibat termasuklah pasukan penyiasat dan juga pihak yang melakukan tuntutan cukup terkejut mendapati kegiatan cetak rompak itu dilakukan dari New Zealand. Jangkaan awal mereka YIFY berkemungkinan datang daripada mana-mana negara Eropah Timur ekoran cara operasi itu dijalankan.

Setelah dikenalpasti individu yang terbabit, pihak pendakwa bertindak mengemukakan saman bernilai jutaan ringgi kepada individu tersebut, atas dakwaan mengakibatkan kerugian hak cipta beberapa parti terlibat. Laman web YIFY diperintah untuk dihentikan operasinya semasa proses perbicaraan berlangsung.

Kes itu bagaimanapun diselesaikan di luar mahkamah, dengan beberapa perjanjian berkaitan pertukaran maklumat dipersetujui antara pendakwa dan tertuduh, dengan identiti pemilik YIFY tidak didedahkan oleh MPAA.

Walaupun identiti pemilik YIFY tidak didedahkan secara rasmi, ekoran kewujudan rekod mahkamah yang boleh diperolehi, tidak lama untuk orang ramai mengetahui identiti pihak yang disaman MPAA. YIFY adalah hasil kerja seorang pemuda berusia 23 tahun (ketika ditahan) bernama Yiftach Swery.

Bekerja sebagai seorang pereka web dan aplikasi, Yiftach memulakan YIFY ketika dia masih lagi seorang pelajar dalam jurusan sains komputer di University of Waikato. Dari situ, YIFY berkembang menjadi salah sebuah laman web paling banyak diakses dalam dunia. YIFY pernah mencapai kedudukan tertinggi 584 di antara semua laman web seluruh dunia, menurut statistik laman analisis trafik internet Alexa.

Bertanggungjawab memuat naik hampir 4500 filem secara haram ke internet, Yiftach tidak bersendirian melakukannya pada mulanya. Namun sehingga kini individu-individu lain yang membantu beliau menjalankan kegiatan itu tidak diketahui siapa.

Dalam sesi Ask Me Anything laman Reddit,  Yiftach mengakui membina YIFY merupakan satu hobi kepada beliau, kerana YIFY sendiri adalah hasil yang diperolehi daripada latihan pengaturcaraan beliau semasa cuba belajar membangunkan sistem.

Walaupun Yiftach menyedari apa yang dia lakukan adalah satu bentuk jenayah, dia langsung tidak mempunyai niat untuk menyorokkan diri seperti individu lain. Yiftach gemar bercerita tentang laman YIFY pada individu lain yang dikenali dan banyak kali dia serta rakan-rakannya memakai pakaian yang mempromosikan logo dan laman web YIFY secara terbuka di kampus.

Apabila ditahan oleh pihak berkuasa New Zealand, Yiftach menceritakan dia tidak cuba melarikan diri atau melawan. Selepas diarahkan, dia bersetuju untuk menghentikan kegiatan yang dilakukan secara sukarela, tanpa perlu dipaksa.

Yiftach memberitahu pada mulanya pasukan YIFY mempunyai 8 orang individu lain yang membantunya menukarkan format video pada kualiti yang mereka jadikan standard. Malangnya dia tidak pernah berkesempatan bertemu mana-mana individu tersebut. Semua operasi dilakukan secara atas talian sahaja.

Bagi mempercepatkan kerja, Yiftach membangunkan satu program yang dinamakan OTTO, sebuah bot yang berfungsi menggantikan mereka dalam membuat semua kerja yang dilakukan secara manual sebelum itu, dengan proses automasi. OTTO bertindak untuk mencari fail digital yang mengandungi filem dan menukar formatnya kepada format YIFY. OTTO jugalah yang akan memuat naik video tersebut kepada semua laman torrent yang ada secara automatik.

Jumlah pelawat laman YIFY satu hari adalah sekitar 8 juta orang namun tidak banyak pendapatan dapat dijana daripada aktiviti itu. Bagi Yiftach, dia tidak kecewa terlepas peluang membuat pendapatan, kerana semua itu hanya hobi pada beliau - lagipun OTTO yang menjalankan tugas sepenuhnya.

Bagi sesetengah pihak, apa yang dilakukan oleh Yiftach merupakan satu tindakan yang disokong mereka. Kegiatan Yiftach memuatnaik semula filem-filem yang mendapat sambutan orang ramai dilihat agak mirip dengan apa yang dilakukan legenda Robin Hood, mencuri daripada mereka yang kaya dan memberikannya kepada yang miskin atau berkemungkinan besar, tak mahu keluar duit sendiri.

Tahukah anda apa persamaaan paling besar Robin Hood dengan Yiftach? Kedua-duanya handal memanah.

Pada tahun 2008, Yiftach pernah memegang rekod dunia acara memanah 70 meter kategori remaja. Yiftach telah pun dianugerahkan anugerah 'FITA in Cadet's Men Compund 70m' berikutan kejayaannya mencipta rekod tersebut dalam kejohanan Trans Tasman Trophy Event. Rekod Yiftach akhirnya dipecahkan oleh seorang pemanah dari Belanda bernama Mike Schloesser pada tahun 2011.

Kemahiran Yiftach sebagai pemanah tidak dinafikan sehingga membolehkan dia terpilih mewakili New Zealand dalam acara memanah dan beberapa kali bertanding dalam kejohanan bertaraf antarabangsa.

Apa yang lebih membanggakan, selepas semua kontroversi ini selesai, dalam mesyuarat agung Persatuan Memanah New Zealand tahun 2017, Yiftach telah pun secara sukarela bersetuju untuk mengambil alih tempat sebagai pengendali laman web rasmi Archery New Zealand bagi menggantikan pengendali lama yang bersara. Harapan kami agar Yiftach tidaklah menyalah gunakan laman web tersebut untuk tujuan lain.

Laman asal YIFY sudah pun terkubur dan Yiftach sendiri sudah cuci tangan daripada terlibat dalam aktiviti cetak rompak ini. Walaupun begitu, legasi YIFY tetap diteruskan dengan penjenamaan semula YIFY kepada beberapa nama lain menggunakan beberapa alamat baru.


Ini Pendapat 5 Cendekiawan Barat Mengenai Al-Quran

Umum tahu bahawa Barat sangat membenci Al-Quran yang mana menjadi pegangan kepada umat Islam di seluruh dunia. Ia dikatakan senaskah buku yang direka oleh Nabi Muhammad S.A.W untuk memperdayakan umat manusia.

Namun dalam keegoan mereka untuk mengiktiraf Al-Quran sebagai wahyu dari ilahi, terdapat ramai juga cendekiawan barat bersetuju bahawa kitab ini adalah benar. iluminasi.com ingin berkongsi 5 pendapat cendekiawan barat mengenai kitab suci ini.

"Pemeriksaan yang sangat objektif terhadap Al-Quran berdasarkan pengetahuan moden membawa kita untuk mengiktiraf perjanjian di antara kedua-duanya, sepertimana yang disebutkan berulang kali. Ia membuatkan kita beranggapan bahawa tidak mungkin bagi seseorang yang wujud pada zaman Muhammad untuk mengarangnya, berdasarkan pengetahuan pada zaman itu.

Pertimbangan ini meletakkan wahyu dalam Al-Quran di tempat yang unik, dan memaksa para saintis yang tidak mempercayainya untuk mengakui ketidakmampuan mereka dan kegagalan penjelasan semata-mata berdasarkan pertimbangan materalistik.

Walau sejijik mana pun setiap kali kita padanya (Al-Quran), ia kemudiannya perlahan-lahan menjadi menarik, mengejutkan dan akhirnya menguatkan rasa hormat kita terhadapnya. Gayanya selaras dengan kandungannya dan matlamatnya amat tegas, besar dan begitu indah.

Disebabkan itu, buku ini akan terus menjadi pegangan kepada semua lapisan umur dan menjadi pengaruh paling kuat.

"Cara yang dijelaskan kepada saya adalah Muhammad S.A.W adalah seorang yang biasa. Baginda tak tahu membaca dan menulis. Malah, baginda seorang yang buta huruf. Dan kita sedang berbincang mengenai 1,400 tahun yang lalu.

Anda mempunyai seorang yang buta huruf membuat pengumuman dan pernyataan yang sangat mendalam dan luar biasa, yang mana sangat tepat mengenai perkara saintifik. Secara peribadi saya tidak melihat perkara ini hanya sebagai satu peluang semata-mata kerana terdapat terlalu banyak ketepatan dalam dakwaan baginda.

Dan seperti Dr. Moore, saya tidak mempunyai kesukaran untuk memproses bahawa ia merupakan inspirasi ilahi dan wahyu yang diturunkan kepada Muhammad.

Al-Quran diakui mempunyai kedudukan yang sangat penting di kalangan buku-buku agama terulung di dunia. Ia telah menghasilkan fasa pemikiran baru kepada manusia dan karakter-karakter yang segar.

Ia pada awalnya telah mengubah beberapa suku-suku padang pasir di semenanjung Arab kepada sebuah negara pahlawan, dan kemudiannya terus menghasilkan organisasi politik agama yang sangat luas yang dipimpin oleh Muhammad. Ia merupakan satu kuasa yang sangat besar yang mana dunia Eropah dan Timur pada hari ini harus mengiktirafnya.

Selepas perbincangan dengan Profesor Hay tentang perkara yang disebutkan dalam Al-Quran mengenai penemuan fakta-fakta terbaru yang ditemui di lautan, beliau berkata : "Saya sangat teruja kerana maklumat seperti ini ada dalam kitab kuno Al-Quran ini. Saya tak tahu dari mana ia datang, tapi saya sangat tertarik dengan wujudnya Al-Quran dan kerja-kerja (kajian lautan) ini bakal merungkai segalanya, yakni maksud bagi beberapa petikan dalam Al-Quran.

Dan apabila ditanya mengenai sumber Al-Quran, beliau menjawab "Saya rasa ia mesti melalui wahyu,".

Maklumat yang dimaksudkan oleh Profesor Hay adalah ayat 19 dan 20 dalam surah Ar-Rahman :

Ayat 19 : Ia biarkan air dua laut (yang masin dan yang tawar) mengalir, sedang keduanya pula bertemu.

Ayat 20 : Di antara keduanya ada penyekat yang memisahkannya, masing-masing tidak melampaui sempadannya.


9 Fakta Menarik Tentang Genius Bernama Stephen Hawking Yang Ramai Tidak Tahu

Siapa tidak kenal ahli fizik berkerusi roda ini. Walaupun anda tidak mengikuti perkembangan baharu dalam bidang fizik, anda pasti kenal beliau. Beliau ibarat selebriti dalam dunia akademik.

Selain akademik, beliau boleh digelar sebagai selebriti Holywood kerana pernah muncul dalam beberapa rancangan televisyen, antaranya termasuklah The Big Bang Theory.

Artikel kali ini adalah berkenaan fakta menarik tentang seorang saintis bernama Stephen Hawking.

Stephen mula menunjukkan simptom lemah gemalai ketika di universiti. Sekembalinya ke rumah ketika cuti Krismas, keluarga beliau sedar akan perubahan Stephen dan mendesak beliau untuk bertemu doktor.

Tidak lama selepas menyambut hari kelahiran ke-21, beliau bertemu dengan doktor dan menjalani ujian selama 2 minggu bagi mengesan apa penyakit yang dihidapi beliau. Stephen diberitahu bahawa beliau menghidapi amyotrophic lateral sclerosis (ALS), atau nama lainnya penyakit Lou Gehrig.

ALS adalah sejenis penyakit saraf yang mana pesakitnya akan kehilangan kebolehan mengawal otot (yang boleh dikawal). Beliau turut diberitahu oleh doktor bahawa beliau tidak akan hidup lama, mungkin beberapa tahun sahaja lagi.

Beliau terkejut dan mempersoalkan mengapa perkara tersebut terjadi kepada beliau. Namun, melihat seorang kanak-kanak yang sedak nazak akibat leukemia ketika di hospital, beliau sedar ada yang lebih teruk diuji berbanding beliau.

Antara perkara menarik yang paling tidak disangka tentang Stephen Hawking adalah kerjaya beliau sebagai penulis buku kanak-kanak.

Pada tahun 2007, beliau telah bekerjasama dengan anak perempuan beliau iaitu Lucy Hawking untuk menulis sebuah buku berjudul 'George's Secret Key to the Universe'.

Buku berkenaan berkisar tentang seorang kanak-kanak lelaki bernama George yang memberontak terhadap keluarga kerana kebencian ibu bapanya terhadap teknologi. Dia mula berkawan dengan jirannya yang merupakan seorang ahli fizik berkomputer.

Komputer tersebut merupakan komputer paling berkuasa di dunia, yang boleh menhubungkan mereka dengan ruang angkasa melalui portal.

Tujuan buku ini ditulis adalah untuk menerangkan konsep saintifik yang berat seperti black holes dan permulaan kehidupan di dunia, kepada kanak-kanak.

Ketika berumur 9 tahun, gred keputusan peperiksaan beliau adalah antara yang paling teruk dalam kelas. Dengan sedikit usaha, gred beliau semakin baik, namun bukan yang terbaik.

Walaupun keputusan teruk, guru-guru dan rakan-rakan beliau percaya bahawa beliau seorang yang genius, dan beliau mendapat gelaran 'Einstein' ketika di sekolah. Mungkin aura beliau yang membuatkan ramai sedar akan kebijaksaan yang dimiliki.

Bapa beliau mahu beliau melanjutkan pelajaran ke Oxford University, namun mereka tidak berkemampuan dari segi kewangan, dan beliau perlu bersungguh dalam pelajaran untuk mendapatkan biasiswa ke sana.

Akhirnya, ketika peperiksaan bagi mendapatkan biasiswa, beliau berjaya mendapat markah penuh bagi subjek fizik.

Pada tahun 1975, Stephen mencadangkan bahawa black holes sebenarnya bukanlah hitam, malah ia mengeluarkan tenaga. Dalam masa yang sama, beliau berkata 'informasi' akan turut diserap ke dalam black holes dan kemudiannya tersejat.

Seorang ahli teoretikal fizik bernama John Preskill tidak bersetuju dengan kenyataan Stephen. Pada tahun 1997, mereka membuat pertaruhan tentang perkara tersebut. Pada tahun 2004, Stephen mengaku bahawa beliau salah tentang kenyataan beliau pada 1997.

Menariknya tentang Stephen, walaupun seorang yang genius, beliau mudah untuk mengaku akan kesalahan beliau.

Stephen Hawking mempunyai kecenderungan terhadap subjek matematik dari awal usia lagi, dan berharap dapat melanjutkan pelajaran dalam bidang ini. Namun, bapa beliau mempunyai harapan untuk beliau menjadi seorang doktor.

Dalam semua subjek sains, subjek paling tidak disukai beliau adalah subjek biologi. Bagi beliau, subjek tersebut 'tidak tepat dan terlalu deskriptif'. Stephen lebih suka untuk menggunakan minda beliau terhadap sesuatu yang lebih tepat, dengan konsep yang lebih jelas.

Ketika tahun pertama di University of Oxford, beliau berasa sunyi dan tidak gembira. Satu-satunya perkara yang membuatkan beliau lupa sebentar akan perasaan tersebut adalah menjadi sebahagian daripada pasukan mendayung di Oxford.

Sebelum dikesan dengan penyakit yang bakal menyebabkan kehilangan kebolehan fizikal, Stephen tidak mempunyai kekuatan fizikal dan bina badan seperti ahli sukan.

Namun, pasukan mendayung mengambil ahli yang kecil seperti beliau untuk peranan sebagai 'coxswains'.  Peranan beliau bukanlah sebagai pendayung, namun lebih kepada mengawal steering dan kadar kelajuan dayungan.

Pasukan mendayung sangat penting di Oxford, dan sangat susah untuk menyertainya. Menjadi sebahagian daripada pasukan tersebut, dengan peranan yang dimainkan, beliau menjadi sangat terkenal di Oxford.

Pada tahun 1983, Stephen bersama seorang lagi saintis Jim Hartle berjaya mencipta teori tentang alam semesta yang sentiasa berkembang bersama masa.

Pada tahun tersebut, mereka menggabungkan konsep kuantum mekanik dengan general relativity (teori Einstein berkenaan graviti dan bagaimana masa membengkokkan ruang) bagi menunjukkan bahawa alam semesta adalah sebuah identiti terkawal dan tidak mempunyai sempadan.

Sepanjang karier dalam bidang fizik, Stephen Hawking telah menerima pelbagai anugerah atas pencapaian beliau.

Pada tahun 1974, beliau telah dilantik menjadi sebahagian daripada Royal Society di UK, dan setahun kemudian, Pope Paul VI menganugerahkan beliau Medal for Science. Beliau turut menerima Albert Einstein Award dan Hughes Medal daripada Royal Society.

Pencapain beliau turut menarik perhatian dunia akademik, dan pada tahun 1979 beliau berjaya mendapat jawatan Lucasian Professor of Mathematics di University of Cambridge.

Jawatan tersebut disandang beliau selama lebih 30 tahun sehingga kini. Jawatan yang sama pernah dipegang oleh Sir Isaac Newton.

Terdapat banyak lagi anugerah yang diterima beliau dari peringkat negara dan antarabangsa, namun beliau masih belum berjaya mendapatkan anugerah Nobel Prize.

Nobel Prize merupakan anugerah yang dianggap terbaik bagi beberapa kategori, sains adalah salah satu daripadanya.

Bagi Stephen, memandangkan alam semesta begitu luas, kemungkinan besar wujudnya kehidupan alien yang hidup secara primitif di luar sana, dan kemungkinan juga wujudnya alien yang bijak pandai.

Menurut beliau lagi, manusia perlu berhati-hati dengan aliens, kerana terdedahnya kita kepada makhluk ini boleh menyebabkan komplikasi kesihatan. Manusia mungkin tidak mempunyai kekuatan terhadap penyakit yang boleh dijangkiti daripada aliens.


6 Kisah Dan Sejarah Menarik Mengenai Youtube

YouTube adalah sebuah syarikat gergasi di dunia. Video yang dimuat naik ke YouTube dalam masa 60 hari adalah lebih banyak daripada 3 stesen rangkaian televisyen utama Amerika Syarikat dalam masa 60 tahun.

Secara purata, pengguna internet meluangkan masa antara 15 hingga 25 minit sehari menonto video di YouTube. Akan tetapi, sejauh manakah pengetahuan kita tentang laman web perkongsian video terbesar di dunia ini?

Tahukah anda video klip manakah yang paling banyak tontonannya? Boleh anda namakah 3 orang pengasas YouTube?

YouTube telah diasaskan oleh Chad Hurley, Steve Chen dan Jawed Karim pada tahun 2005. Ketiga-tiga mereka mengenali antara satu sama lain ketika bekerja di sebuah startup Internet pada ketika itu iaitu PayPal.

Selepas membaca sebuah artikel berkenaan PayPal, Chad terus menghantar email kepada syarikat pembayaran dalam talian tersebut bagi memohon pekerjaan. Malah, beliau adalah individu yang bertanggungjawab mereka cipta logo PayPal

Operasi YouTube pada awalnya dibiayai melalui bonus yang diterima pengasas-pengasasnya setelah PayPal dibeli oleh eBay. Pasti kita boleh setuju tanpa PayPal, pasti YouTube tidak wujud.

Ketika masih bekerja di PayPal, Steven dan Chad menghadapi masalah untuk berkongsi sebuah rakaman video di parti makan malam. Jawed pula gagal menemui video Janet Jackson dan Justin Timberlake ketika Superbowl 2004.

Daripada kedua permasalahan ini, timbul sebuah idea untuk menghasilkan sebuah laman sesawang sebagai platform perkongsian video. Namun, konsep dan arah tuju laman tersebut adalah lebih kepada sebagai Laman Dating.

Maka, terhasil sebuah laman sesawang dating iaitu 'Tune In Hook Up' yang akhirnya berubah hala tuju menjadi sebuah laman perkongsian video umum iaitu YouTube.

Video pertama yang telah dimuat naik ke YouTube langsung bukanlah sebuah video klasik. Video tersebut dirakamkan oleh Yakov Lapitsky di San Diego Zoo yang memaparkan pengasas bersama YouTube iaitu Jawed Karim di hadapan sebuah kandang gajah, berbicar tentang belalai gajah yang panjang.

Sehingga saat artikel ini ditulis, video tersebut telah ditonton sebanyak 44,373,925 kali sejak ia dimuat naik kali pertama di YouTube pada 23 April 2005.

Nama domain YouTube.com telah didaftarkan pada Hari Valentine pada tahun 2005. Pendaftaran ini, bagaimanapun, telah menyebabkan salah faham besar dengan Universal Tube & Rollform Equipment yang beribu pejabat di Perrysburg, Ohio.

Nama domain syarikat tersebut adalah 'utube.com'. Hal ini menyebabkan syarikat tersebut menyaman YouTube atas alasan perniagaan mereka terjejas dengan laman video tersebut, namun tuntutan saman berkenaan ditolak.

Kini, Universal Tube & Rollform Equipment telah menerima kenyataan dan mereka akhirnya membuat keputusan untuk menukar nama laman sesawang mereka kepada utubeonline.com.

Sehingga Februari 2011, jumlah pengguna YouTube bertambah pada kadar 490 juta setiap bulan, dengan kadar tontonan sebanyak 92 bilion views dalam jangka masa yang sama.

Kesemua pengguna YouTube meluangkan masa lebih kurang 2.9 bilion jam setiap bulan menonton video, sekiranya ditukar kepada tahun bersamaan lebih kurang 330,000 tahun.

Statistik ini adalah berdasarkan laman sesawang YouTube semata-mata, tidak termasuk video yang ditonton di apps menggunakan telefon pintar.

Statistik media sosial berkaitan YouTube juga menunjukkan nombor yang agak mengagumkan. Secara purata, terdapat lebih daripada 400 tweets yang mengandungi pautan YouTube setiap minit.

Tidak termasuk video muzik, video yang paling banyak mendapat tontonan sepanjang YouTube ditubuhkan adalah video klasik 'Charlie bit my finger', dengan jumlah tontonan sebanyak 856,949,216 kali ketika artikel ini ditulis.

Sekiranya video muzik diambil kira, video yang mendapat tontonan paling tinggi setakat ini adalah video lagu Despacito oleh Luis Fonsi ft. Daddy Yankee dengan jumlah tontonan sebanyak 4,593,704,011 kali.